
Előszó 


Orbán Viktor tündöklése és négy év utáni szoros veresége arra késztetett, 
hogy végiggondoljam az okokat. 


Azzal kell kezdenem, hogy nem az késztetett az írásra, hogy Orbán Viktor a 
választáson megbukott, hanem hogy egy magyar történelmi jelenséggel 
találkozhattunk. Feltámadt és megbukott a század legtehetségesebb magyar 
néptribunja, közszóval politikai tehetsége. A baloldallal, a legkevésbé 
politikus típusú ellenjelöltjével szemben vesztett. Ezt talán a magyar 
társadalom életében, százötven év után, az első egészséges, szerves politikai 
fordulatnak lehet majd tekinteni. Ezt megelőzően ugyan számos esetben 
elbukott a konzervatív, keresztény, nacionalista jobboldal, de ahhoz mindig 
minden esetben politikai válságra volt szükség, és utána mindig 
bekövetkezett a bukott rendszer restaurációja. Most nyoma sem volt 
semmiféle válságos helyzetnek, a gazdaság és vele párhuzamosan az 
életszínvonal dinamikusan nőtt. Nyolc év alatt másodszor egyszerűen csak 
az történt, hogy a választók leszavazták a konzervatív kormányt. Ez ugyan 
már az Antall-kormánnyal is megtörtént, de abban az esetben nem annyira a 
jobboldalt, hanem sokkal inkább az archaikus rendszert utasították el. Az 
Antallé alkotmányos konzervativizmus volt, az Orbáné modern és 
erőszakos. 


Számomra nem is az a rejtély, hogy végre nem számíthat osztatlan sikerre a 
jó százötven év után újra jelentkező Kossuth-jelenség, hanem az, hogy még 
mindig milyen sikerre számíthat egy ilyen, életveszélyes politikai kaland. 
Bebizonyosodott, hogy a nemesi Magyarország ezer éve még mindig nem 
halt ki, hogy az minden pusztítást túlélt, képes feltámadni. 


A Szovjetunió által ránk kényszerített bolsevik rendszerben megdöbbenve 
tapasztaltam, hogy a föld alól előbújó kommunisták ugyanúgy vadásznak, 
mint az arisztokrata elődjeik. Ettől a középkori nyavalyánktól a puritán 
Kádár sem volt képes megszabadulni. Az ő megyei titkárai pedig 
lemásolták az arisztokrata főispánok allűrjeit. Ezt látva azzal vigasztaltam 
magam, hogy ez a kelet-európai szellem maradványa, és el fog múlni, ha 
megszűnik a Kelettől való megszállottságunk. Az urizálás társadalmi- 
gazdasági alapjai megszűntek, a feudális úri osztályokat keleti 


kegyetlenséggel lefejezték, vagyonukat a nép között szétosztották, a 
történelmi gyökereiből azonban újra sarjadt. 


Az 56-os gyönyörű forradalomban is tíz nap után már szinte megtörtént a 
háború előtti világ restaurációja. Ekkor azzal vigasztaltam magam, hogy ez 
természetes reflexe volt azoknak a kegyetlenségeknek, amelyekkel a régi 
társadalmi viszonyokat felszámoltuk. 


1990-ben az Antall-kormány azonban ott akarta folytatni, ahol 1945 előtt 
abbamaradt. Antall, tiszteletére legyen mondva, ragaszkodni akart az 
alkotmányos keretek — között — működő úri világhoz. — Nagyon 
megkönnyebbültem, amikor a következő választáson az általa vezetett MDF 
katasztrofális vereséget szenvedett. Azt hittem, hogy ezzel a fél-ázsiai 
magyar társadalom utolsó feltámadási kísérlete zajlott le. 1994-ben nem 
annak örültem, hogy Horn Gyula még erősen bolsevik csapata győzött, 
hanem annak, hogy az úri Magyarország megbukott. 


Aztán, a következő választáson megbukott a szociáldemokrata, sőt liberális 
politikát bolsevik módszerekkel gyakorló rendszer is. 1998-ban csak abban 
reménykedtem, hogy a hatalom hiányában az MSZP végre átalakul nyugat- 
európai típusú szociáldemokrata párttá. Ha nem is volt elég a négy év a 
teljes átalakuláshoz, jelentős lépések történtek. 


Az 1998-as választások után azonban félelmetes gyorsasággal megindult a 
konzervatív, nacionalista és klerikális politika restaurációja. Azaz a már 
többször lefejezett sárkány újraéledt. A politikára született Orbán Viktor 
gyorsan felismerte, hogy mely politikai erőkre kell támaszkodnia a hatalma 
bebetonozására. De erről később, hiszen mondanivalóm lényege ennek az 
elemzése lesz. 


Azt kell látni, hogy Kossuth Lajossal kezdődött el a folyamat, aminek során 
a magyar táradalom többsége vezéregyéniségre vágyott, attól várta sorsa 
jobbra fordulását. Kossuth valóban politikai zseni volt. Méghozzá olyan 
nagy, hogy sokáig még a saját, túlzott önbizalmát sem tudta túllépni, és 
hosszú élete során az emigrációban, hatalom nélkül, majd halála után is 
hatalmas politikus maradt. Máig nem jutott el a magyar társadalom odáig, 
hogy felismerje, sorsa alakulására Kossuth tehetsége tragikus hatású volt. 
Kossuth példa nélküli hatására indult el a magyarság ezer éven keresztül 
többé-kevésbé megtartott történelmi  — szerepének  — szükségszerű 
lemorzsolódása. Máig nem ismerték fel, illetve nem árulták el a történészek, 


hogy az ország aránytalan megcsonkítását a néptribun Kossuth és a bölcs 
Deák helyezték determináló útra. 


Trianon előtt mindig nagyobb volt az országunk, mint a magyar nép, azóta 
pedig még annál is jóval kisebb. Az országnak a magyar nép méretére való 
leépülése a magyar politikától független történelmi szükségszerűség volt. 
Az, hogy ennél is kisebbek lettünk, abból a politikából fakadt, ami mögé 
Kossuth politikai zsenialitása és Deák középnemesi bölcsessége állította a 
magyar népet. 


1849 óta vagy az uralkodó osztály, az arisztokrácia középszerű 
reprezentánsai, vagy hatalomra vágyó politikai törpék voltak a 
miniszterelnökeink. Kossuthhoz hasonló politikai tehetség csak Orbán 
Viktorral lépett a hatalom élére. A vele szemben felállított várakozások 
képességével voltak arányosak. A baj azonban abból származott, hogy 
tragédia, ha egy kis népnek nagyformátumú politikusa van. Ma már ez a 
nagy népek esetében is tragédiával, jó esetben csak nagy kárral jár. Politikai 
téren annyira globalizálódott a világ, hogy még Európa nagy népei is 
tragikus kalandokba hajtják magukat, ha nagy politikai tehetség áll az 
élükre. Igaz ez akkor is, ha a nagy ember csak politikai téren nagy és 
hatásos, de még inkább akkor, ha mint ember is nagy. 


Németországot és Oroszországot iszonyú áldozat és területvesztés szabta a 
népe méretére annak következtében, hogy olyan diktatúrára született ember 
kezébe került a sorsa, aki a politikán kívül rekedve legfeljebb szürke 
kispolgár lett volna. 


Anglia és Franciaország is jobban járt volna, ha gyarmatbirodalmát és 
hegemóniáját nem politikusként és emberként egyaránt nagy személy akarja 
meghosszabbítani. 


Nem új, de korunkban még inkább igazság az, hogy a társadalom akkor jár 
jól, ha a hatalom élén olyanok váltják egymást, akik nem vágynak 
történelmi szerepre, és meg vannak elégedve azzal, hogy népük első szolgái 
lehetnek. Ehhez pedig nem kell zseninek lenni, sőt azok erre eleve 
alkalmatlanok. 


A nemzeti tudatnak, különösen a magyarnak, nehéz elfogadni azt, hogy ne 
olyan ember vezesse, akire fel kell néznie, aki minden tekintetben az 
elsőnek számít. Még a hatalomra került törpét is óriásnak akarja látni. Ezért 
tartom az időt alkalmasnak arra, hogy az Orbán-jelenséget elemezzük. 


Erre az írásra külön ösztönzött az, hogy, mint annyiszor, elővettem Adyt, és 
megdöbbenve tapasztaltam, hogy Orbán Viktor nemcsak Kossuth-jelenség, 
hanem mennyi a hasonlóság Tisza István és Orbán Viktor kora és politikai 
stratégiája között. 


Ennek illusztrálására elég Adynak egyetlen, a Nagyváradi Napló 1903. 
május 26-i számában megjelent újságcikke. 


A fekete és a vörös 


Ady politikai hitvallását fejti ki ebben a kis újságcikkben. 


, . nemrégiben negyvenezer proletár mondta el Budapesten az esküszózatot, 
hogy addig harcolna, míg megtörik Magyarországon a papi uralmat, s 
kivívják a papi javak szekularizálását. 


A polgári társadalom elég közömbösen nézi a fekete és vörös lobogó harcát. 
A klerikális veszedelmet szinte kisebbnek tartja a szociáldemokrata 
veszedelemnél. Csak az igazi liberálisok, szabadgondolkodók, a 
szabadkőművesek, az intelligensebb protestánsok, azok a zsidók, akik jól 
tudják, hogy a reakció először rájuk uszítja vérebeit — merik nyíltan vallani, 
hogy szimpátiájuk a fekete lobogó egyetlen kemény és harcias ellensége 
felé fordul. Nálunk különösen fáradt, lelkiismeretlen és vak a polgári 
társadalom. Íme a proletároknak kell a társadalom védelmére kelni, s 
megmenteni azt a fekete veszedelemtől. Törvényszerű jelenség ez. 
Franciaország szociáldemokrata segítséggel számol le a reakcióval. 
Németországban a szocializmus a liberálisok egyetlen reménysége, a 
cézárizmus s az ebből kikelt egyéb reakciós veszedelmekkel szemben. Mi 
mindig későn ébredünk, pedig a magyar talaj szinte oda van dobva, ki van 
készítve a reakció számára, s a papi hatalom sehol nem olyan nagy, mint 
itt." 


, Nem kell okvetlenül a vörös lobogóra esküdni annak, aki ebben a harcban 
a vörös lobogóval tart. Végre is a vörös lobogó a kialakuló belőle. Itt az 
igazabbaknak kell győzni, s az igazabb fog győzni!" 


Ady már ebben a viszonylag korai cikkében egyértelmű magyarázatot ad 
arra, hogy liberális létére a feketével szemben miért választja a vöröset. Aki 
a nemzet elhivatott apostolának tekinti magát, még inkább az, aki csak 
történész, ne annak alapján ítéljen, amikor politikai álláspontját alakítja, 


vagy a múltat értékeli, hogy ki volt a bűntelenebb, hanem ki húzott jobban a 
fejlődés, a jövő irányába. Az elmúlt száz év során az szolgálta jobban a 
jövőt formáló erőket, aki, akár a meggyőződése ellenében is, a vörösök 
mellé állt. Ady sem a vörös lobogóra esküdött, hanem mellé állt és vállalta 
a szövetséges szerepét. Az ő mély magyarságtudata aligha fogadta el a 
marxista internacionalizmust, de annál inkább magáévá tette azt, hogy a 
múlt " maradványainak  legyőzésében kisebb veszély a marxista 
internacionalizmus, mint a fekete, azaz konzervatív, feudális és pápista. Jó 
ösztönnel megérezte, hogy kialakulóban van a marxizmus, a szocializmus 
történelemformáló hulláma, ennek hátán fel lehet számolni mindazt, amit ő 
joggal középkornak és Ázsiának tartott a magyar társadalomban. Mivel 
mindennél fontosabb a magyar társadalomban a magát túlélt múlt 
felszámolása, szövetkezni kell minden olyan erővel, ami ebben szerepet 
vállal. Márpedig a polgári liberalizmus, a szabadkőművesség, a zsidó 
polgárság nem lehet és nem is lesz elég erős ennek a feladatnak az 
elvégzéséhez, ezt csak egyetlen óriási nemzetközi hullám, a szocializmus 
lesz képes elsöpörni, vele kell tehát szövetkezni, hozzá kell alkalmazkodni, 
azt kell javítgatni. 


Ady is joggal hihette, hogy az évszázados múltú, erős polgársággal 
rendelkező, gazdag és iskolázott lakosságú Nyugaton, ahol a középkor 
társadalmi maradványai, elsősorban a klérus hatalma, már nem jelentősek, a 
társadalom további fejlődése megoldható lesz a szocialista erőkkel való 
szoros szövetség nélkül, de nem Magyarországon. Ezt igazolta a 
történelem. Ahhoz, hogy a tőkés osztálytársadalom össznépivé alakulhasson 
át, hogy a dolgozók jogai érvényesüljenek, hogy általános legyen a 
választójog, csökkenjen a munkaidő, hogy az állam magára vállalja az 
oktatást és az egészségügyi ellátást, ahhoz eleinte még ott is nagyon 
keményen, a marxista szocialista eszmék erős politikai képviseletére volt 
szükség. Ott, ahol eleve gyenge volt a fekete, nem kellett olyan vörösnek 
lennie a vörösnek. De Magyarországon, ahol a katolikus klérus hatalma, a 
Vatikán befolyása olyan erős volt, mint talán csak Lengyelországban és 
Spanyolországban, ott a vörös zászló mellé kellett állnia mindenkinek, aki a 
társadalmi fejlődést hozzá akarta igazítani a Nyugaton már kialakult 
viszonyokhoz. 


Ady politikai stratégiája alapján álltam és állok, amikor támogattam az 
egyházak földbirtokainak az elkobzását, sőt az egyházi iskolák következetes 


államosítását. Annak ellenére, hogy természetesnek tartom, hogy az 
egyházaknak lehessenek középiskolái, sőt egyetemei is, de még azok is 
szigorú állami ellenőrzés alatt legyenek. Ne lehessenek a politikai reakció 
fellegvárai. A magyar társadalmat 1945 után még nem éreztem arra 
érettnek, hogy az egyházi oktatást széles körben lehetővé tegye. Akkor még 
a néhány egyházi gimnáziumot is soknak tartottam, ma már a lényegesen 
több működését is megengedhetőnek tekintem. 1902-ben, vagy 1945-ben 
ezerszer erősebb és betegesen konzervatív volt a klérus, ezerszer 
fogékonyabb ennek a befolyására a kellő szinten nem iskolázott lakosság. 
Akkor, de még most is, én Mindszenty bíborost sokkal kártékonyabb 
politikai szereplőnek tekintettem, mint Rajk Lászlót, vagy később Kádár 
Jánost. A tőlem mindenben idegen nézeteket és gyakorlatot folytató Rákosit 
és bandáját gyűlöltem, de gyorsan múló fekélynek éreztem a nemzet testén, 
velük szemben mégsem álltam a Mindszenty vezette katolikus klérus 
oldalára. Antall Józseffel, vagy Orbán Viktorral jól tudtam volna érezni 
magam társaságban, de politikai szerepüket tekintve ma is közelebb állok 
ahhoz az ítélethez, hogy Kádár uralma alatt jó irányban alakult a magyar 
társadalom, a két utóbbi úr azonban visszafelé akarta tekerni a történelem 
kerekét. Szerencsére, ők már egy olyan magyar társadalomban kerültek a 
hatalom csúcsára, amelynek képtelenek sokat ártani. Kádár alatt olyan sok 
régi akadály leomlott, leépült az Ady által is szidott magyar társadalom 
konzervatív bástyáiból, hogy ma már nem közveszélyes az, aki a múltra, a 
klérusokra akar építeni. 


Szerencsére az elmúlt száz évben nagyot változott a magyar társadalom. 
Ugyan anyagi, gazdasági tekintetben a nyugat-európai népekhez 
viszonyítva jóval szegényebbek vagyunk, mint Ady idejében, a társadalom 
sokkal alkalmasabb lett arra, hogy felzárkózzon. Mára a magyar társadalom 
szinte megszabadult a gazdasági és alkotmányos feudális koloncaitól, 
lényegesen modernebb, mint amilyen gazdag. Ady idejében, a tömeges 
szegénység viszonyai között is viszonylag gazdagabbak voltunk, mint 
amilyen korszerű volt a társadalmunk összetétele. Akkor a földesurak és 
papok országa voltunk, ma a nép maga intézheti a dolgát annak ellenére, 
hogy még a politikai kultúránk is sok tekintetben képtelen volt lépést tartani 
a társadalmi változásokkal. Ez a kisebbik baj. Számszerűsítve a száz év alatt 
bekövetkezett változást: akkor az átlagos életszínvonal csak fele volt a 
nyugat-európai népekének, ma negyede. Akkor a gazdasági lemaradásunk 


kicsi, de a társadalmi óriási volt. Most relatíve sokkal szegényebbek 
vagyunk, de a társadalmi lemaradásunk minimális. 


Ady idejében, és lényegében egészen a rendszerváltásig a haladás ügye azt 
követelte meg, hogy ne legyünk finnyásak a baloldaliakkal való 
szövetségben. A társadalom korszerűsítése érdekében, még az alkalmazott 
módszerek tekintetében se legyünk elzárkózók. Szerencsére, ezen már túl 
vagyunk, a baloldal politikájával szemben lehetnek a stílusra és a 
módszerekre vonatkozó igényeink, de csak addig, amíg ez nem bontja fel a 
szövetségi viszonyt. Ady ezt még nem tehette meg. Száz éve még annyira 
feudális volt a magyar társadalom, hogy a konzervatív erőket, még ha 
angyalok voltak is, ellenségnek kellett tekinteni, a változásokat sürgető 
baloldallal akkor is szövetkezni kellett, ha erkölcsükkel és módszereikkel 
szemben joggal voltak ellenérzéseink. 


Ennyit kell megérteni ahhoz, hogy Ady politikai orientációját 
megérthessük. 


Időszerűség 


A könyvecske megírására az késztetett, hogy a most lefolyt választás során 
megbukott Orbán Viktor, akit kivételes politikai tehetségnek tartok. A 
magyar nép közel fele négy év kormányzása után is annak tartja. Ez 
mindaddig nem is baj, amíg ez a választók kisebbik fele. 


Orbán Viktor azonban négy év alatt olyan politikai fordulatot tett, olyan 
politikai célok és stílus mellé állt, amit a magyar nemzet és társadalom 
szempontjából kártékonynak tartok. Amíg ateista, liberális alapon 
képviselte a mérsékelten középjobb nemzedéket, nagy jövő várt rá. Ő 
azonban nem a jövőt, hanem a jelent akarta hatalma alá gyűrni, ennek 
érdekében konzervatív, nacionalista és klerikális politikai vezérré alakította 
át korábbi önmagát. Ebben a szerepben azonban el kellett buknia, mert a 
múltból még akkor sem lehet jövőt kovácsolni, ha ennek egy nagyon 
tehetséges politikus áll az élére. A magyar múlt konzervatív, nacionalista, 
klerikális erői negyvenéves elnyomásuk, megtizedelésük után bámulatos 
virulenciával újraéledtek. Ezek az erők százötven éve is elmaradottak 
voltak, mára azonban a demokratikus Nyugat-Európa árnyékában 


anakronisztikussá váltak. A történelem kereke éppen az ellentétes irányban 
forog. 


Orbán választási veresége után indokolt magyarázatot adni arra, hogy a 
század legjobb adottságú magyar politikusa miért bukott meg. 


Minden baja abból származik, hogy magát a saját képességénél és az ország 
világpolitikai súlyánál is sokkal nagyobbnak tartotta, és ennek megfelelően 
viselkedett. 


Orbán bukását ugyan nem tartom akkora történelmi eseménynek, amiről 
érdemes volna tanulmányt írni, mégis írok, mert Kossuth óta a magyar 
politika azért fut újra és újra történelmi tragédiákba, mert a politikai 
vezetésnek sikerül a közvéleménnyel elhitetni, hogy nemzeti egységre van 
szükség. Ezt pedig csak tehetséges politikusok képesek elérni. 


A magyar politikai közgondolkodásban már többé-kevésbé hazaárulónak 
számít, aki nem áll az éppen élre került vezető mögé. Ez eddig legjobban 
Kossuthnak, majd még mindig elég jól a kiegyezést követő politikai 
restaurációnak sikerült, de mindkettő történelmi tragédiát vonzott maga 
után. 


Ezzel az írásommal azt akarom bizonyítani, hogy szomorú sors vár arra a 
népre, amelyiknek olyan tehetséges vezetője akad, amelyiknek sikerül a 
közvélemény nagy többségét maga mögé állítani. Ebből fakadóan boldog az 
a nép, amelyikben a hatalom birtokosai állandó bizonytalanságban 
lebegnek, mert nem nagyon tehetségesek, nem elég népszerűek ahhoz, hogy 
ingatag hatalmukat bebetonozhassák, állandóan kénytelenek az erős 
ellenzék véleményét is tekintetbe venni, vagyis nem vezetik, hanem 
szolgálják a népet. Ezért öröm, ha egy demokratikus választás a népét akár 
erőszakkal is boldogítani hivatottnak érző vezetőtől megszabadítja a 
társadalmat. 


Orbán Viktor négyéves uralkodása azzal adott alkalmat a magyar 
történelem kártékony tanításának bírálatára, hogy Kossuth óta nem volt nála 
alkalmasabb személy annak illusztrálására, hogy a magyar történelem 
tudatformálásában minden meghirdetett politikai igazságnak az ellenkezője 
igaz. 


A politikai egységet erőszakkal megvalósító bolsevik rendszer összeomlása 
után azt hittem, hogy a magyar nép soha többet nem áll birkaként, 
egységesen a vezetője mögé. Antall József ugyan nem volt olyan 


népvezérnek született egyén, mint Orbán Viktor, mégis megbukott azzal, 
hogy vezetése alatt a múltat akarta visszahozni. Horn Gyula a pártjában 
akart egyeduralmat, őt is sikerült megbuktatnunk. Ők a vezérszerepre 
sokkal alkalmatlanabbak voltak, mint Orbán Viktor. Antall József 
következetesen ragaszkodott az alkotmányos játékszabályokhoz. Horn 
Gyula a módszereiben megőrizte bolsevik tapasztalatait. Orbán Viktor 
esetében félni lehetett attól, hogy népvezérként sikerül megszilárdítania a 
hatalmát. 


Orbán túlzott önértékelését bizonyítja Európa-politikája is. Az ugyan tény, 
hogy Bajorországban, Ausztriában és jelenleg Olaszországban a 
konzervatív középjobb van hatalmon, de nagy hiba volna, ha Magyarország 
a XXI. század küszöbén, mint ezer év során szinte mindig, a klasszikus, 
puritán Nyugat-Európával szemben a katolikus, mediterrán erőkkel keresné 
a szövetséget. Orbán Viktor féktelen politikai ambíciójában azon 
mesterkedett, hogy ő legyen a konzervatív európai erők összefogásában, s 
ezzel az európai politikai erőviszonyok alakításában a kezdeményező. Ezzel 
azok sorába lépett, akik azzal okozták az ország politikai leértékelődését, 
hogy a tényleges nemzetközi súlyunkat sokszorosan meghaladó feladat 
kezdeményezői akartunk lenni. Jó ötszáz éve az európai politika kereke 
nem visszafelé, nem Róma vágyai szerint, hanem a klasszikus Nyugatot 
követve forog. Abban a tekintetben azonban példátlan Orbán Európa- 
politikája, ahogyan ezt kálvinista létére folytatja. A reformáció óta minden 
katolikus hatalmasságunk Rómába, minden protestáns politikusunk Nyugat- 
Európába akart kapaszkodni. 


De Orbán Viktornak nemcsak a külpolitikai orientációja volt végzetesen 
hibás, hanem az volt a rövid távú belpolitikai stratégiája is. Csak olyanokat 
válogatott maga köré, akik őt olyan vezérüknek tartják, akinek feltétlen 
engedelmességgel tartoznak. Ebből fakadt az, hogy régen nem kapta kezébe 
az ország irányítását Orbán csapatánál gyengébb gárda. 


Orbán Viktor eddigi politikai szereplése folytatása annak a magyar 
politikának, ami a reformkor óta kísértetiesen újraébred. Hacsak nem 
vagyunk idegen hatalom gyarmata. Ezt a jelenséget a politikai érdekből 
meghamisított történelemszemléletünk hatásának tudom be. Vegyük sorra a 
magyar közvéleményt megtévesztő hiedelmeket. 


Miből fakad a magyarok egységvágya? 


Elsősorban történelemtudományunk és annak oktatása felelős azért, hogy 
mi mindig erős, tehetséges politikai vezetőre, és azt követő nagy nemzeti 
egységre vágyunk. 


A magyar kultúrában jellemző egységvágynak kettős gyökere van. 


1. Minden nomád, pásztornép léte az erős vezetéstől függött. Dzsingisz 
kántól Nagy Péteren keresztül Sztálinig e népek történelmi csúcsait a 
Nyugaton elképzelhetetlen mértékben centralizált hatalomnak, a vezető 
istenítésének köszönhették. Mi ebben a tekintetben is ezer év óta a Nyugat 
és a Kelet között lebegünk. Nem is kell olyan messze menni az 
illusztrációval. Elég az én életemben keresni a példát. Nálunk Rákosi 
korlátlan hatalma anakronizmusnak tűnt, helyette jött a puritán diktátor, 
Kádár, ezzel szemben Romániában Ceausescu sok tekintetben Sztálinon is 
túltett, mégis maradandóbbnak bizonyult. 


2. A magyar királyság történelme során a magyar etnikum az államán belül 
szinte mindig kisebbséget jelentett. A politikai hatalom azonban a szinte 
teljesen magyar nemesség kezében volt. A hatalmi elit számára a nem 
magyar etnikumokkal szembeni összefogás létkérdésnek számított. Egység 
ugyan nagyon ritkán fordult elő, de az egységre vágyódás mindig jellemző 
maradt. Ez különösen felerősödött a XIX. század közepe után. 


A politikai hatalomnak sikerült a történészekkel elfogadtatni, azok pedig a 
köztudatba plántálták bele az erős vezető és a nagy nemzeti egység igényét. 


A fasizmus gyökerei 


Ady Endrének ugyan fogalma sem lehetett az őt egy generációval követő 
fasiszta hullámról, mégis az ő felismerése vezetett az alapvető ok 
megtalálásához. Minden olyan liberalizmus, amelyik nem a baloldali 
politikával, abban a korban a marxizmussal, a szocialista mozgalommal 
szövetkezik, nemcsak tehetetlen, de ellenhatást vált ki. Aki IKözép- 
Európában a nyugat-európai liberalizmust akarja önállóan megvalósítani, 
aki nem fogadja el a baloldali munkásmozgalom vezetését, az a reakció 
győzelmét készíti elő. Ezt ő már fiatalon, vidéki újságíróként felismerte, de 
a liberális erők ma is süketek a tanácsára. 


Ady nem fogalmazta meg, hogy miért kell a szocialista, a 
munkásmozgalmi, mai szóval a szociáldemokrata erők vezetését elfogadni, 


hiszen még nem láthatta a történelmi bizonyítékot. A zseniális művész, író 
azonban megérzi azt is, amit még nem ért meg. 


Nézzük a tényeket. 


A fasizmus a belső erőkre építve, kispolgári demagógok, illetve tábornokok 
vezetése alatt, az egyházak támogatásával győzött a világ minden 
félperifériáján. Ez abban a korban Közép- és Dél-Európát, továbbá a Távol- 
Keleten a már jelentős mértékben iparosodott Japánt és Dél-Amerika 
legfejlettebb államát, Argentínát jelentette. Ebből az következik, hogy a 
fasizmusok létrejöttének objektív oka volt. 


Melyek voltak az okok? 


A tudományos és technikai forradalom, leginkább az agrártechnikai 
forradalom a  félperiférián — élő országokat megfosztotta a 
mezőgazdaságuknak az ipari forradalom óta élvezett komparatív előnyétől, 
elindított egy folyamatot, amiben a félperifériák utolérési folyamata leállt, 
sőt lemaradássá váltott át. Az érintett térségben a liberalizmus térhódítása, 
ami nagyrészt a zsidó kisebbségnek volt köszönhető, egyre inkább 
irritálóvá, megemészthetetlenné vált. Ezért lett népszerű a múlt felé forduló 
nacionalizmus, a fasizmusok szembefordulása a liberalizmussal, a 
zsidósággal. 


Nemcsak az élen álló, és gyorsan fejlődő, de a felzárkózó társadalomban is 
sikerre számíthat a liberalizmus, de a lemaradók soha nem liberálisak, 
hanem konzervatív nacionalisták, jobboldaliak. Ebből fakadt a közép- 
európai zsidóság szerepének és elfogadottságának az alapvető fordulata is. 
A vasúthálózat kiépítése lehetővé tette, hogy a közép-európai 
agrártársadalmak termékei eljussanak a nyugat-európai piacokra. Az 
agrárkonjunktúra az egyik oldalon lehetővé tette az iparosodott 
országokénál is gyorsabb gazdasági növekedést, a másik oldalon a zsidóság 
viharos gazdasági és kulturális térhódítását. A gyors fejlődés motorjai és az 
abból fakadó meggazdagodás fő haszonélvezői döntően a zsidók voltak, 
azok társadalmi megbecsülése is javult. Belőlük került ki a térség 
liberalizációjának élcsapata. Ugyan a társadalmi fejlődés igényeivel 
szemben  ellentmondásosságot teremtett, hogy a mezőgazdaság 
felértékelődése együtt járt a nagybirtokos osztály politikai súlyának 
növekedésével is. Ez azonban rá volt szorulva a zsidók által működtetett 


kereskedelemre és feldolgozóiparokra, ezzel a zsidóságra, tehát türelmes 
volt velük szemben. 


A fejlett demokráciákban kibontakozó agrártechnikai forradalom azonban 
nagyon gyorsan leértékelte a közép-európai agrárszektort, ezzel megfordult 
a társadalmi és gazdasági helyzet. A földbirtokos osztály elvesztette korábbi 
komparatív előnyét, ezért aztán még inkább a múlt felé fordult. Ezzel 
szemben az iparban és a kereskedelemben kulcsszerepet játszó liberális 
zsidóság gazdasági tekintetben felértékelődött, alkalmasnak mutatkozott 
arra, hogy lépést tartson a fejlett Nyugattal. A válságos társadalmi és 
gazdasági helyzetben is boldogulni képes zsidóság ellen fordult a társadalmi 
fejlődésben egyre jobban lemaradó hatalom, és annak mérgező hatására a 
közvélemény is. Általános történelmi tapasztalat, hogy a lemaradó 
társadalmakban megromlott helyzetükért a liberalizmust tartják felelősnek. 
A közhangulat a liberálisok ellen fordul, a konzervatív erők viszont 
erősödnek. Az általános lemaradás ellenére is boldoguló etnikumot, osztályt 
pedig meggyűlölik. 


Amíg a gyors növekedés évtizedei alatt a liberális erők gyarapodtak, a 
lemaradás viszonyai között a mozgásterük beszűkült. Ebben az új 
helyzetben a munkásmozgalom vezetését el kellett volna fogadni. Minden 
más politika a fasizmus győzelmét szolgálta. 


Mindez a rendszerváltás után nálunk is újra kialakult. A liberális erők 
beteges szocialistaellenes politikába fogtak. Ok lettek a baloldal legélesebb 
támadói. Ez is hozzájárult a jobboldali erők hatalomra jutásához. 


Az MSZP győzelme után ugyan, a hatalom megtartása érdekében, 
koalícióra léptek a kormánnyal, de abban olyan szélsőséges liberális 
politikát folytattak, aminek a liberális erők, és a zsidóság elleni hangulat, 
végül az SZDSZ súlyos veresége lett a következménye. 


Miért írtam le mindezt? 


A közép-európai társadalmak, mindenekelőtt a magyar, alapvetően nem 
liberális beállítottságú, ha ebből többet akarnak a torkán lenyomni, mint 
amennyit meg tud emészteni, ellene fordul. Most újra a hatalom részeseivé 
váltak a liberálisok, de félni kell, hogy ismét ott folytatják, ahol száz éve 
jártak, sokat akarnak, és ezért aztán a keveset sem érhetjük el. 


Ady Endre nagyságát elsősorban a magyar zsidóság ápolta, mégsem tanult 
tőle. O száz éve már felismerte, hogy a liberalizmus erőtlen az elavult 


társadalmi viszonyok felszámolására. Erre csak a baloldal képes, ezért 
minden liberálisnak kötelessége a baloldal politikai hegemóniáját 
tudomásul venni. Hogy ezt az SZDSZ vezetői belássák, csak remélni lehet. 


Az ország nagysága nem előny 


A magyar történelemfelfogás azon alapul, hogy minél nagyobb volt az 
országunk, annál jobb bizonyítványt érdemel a politikát alakító hatalom, 
mert a nép érdeke nem a jólét, hanem a minél nagyobb ország. Ebből csak 
az igaz, hogy a nagyobb ország politikai vezetőinek nagyobb a nemzetközi 
szerepe, több a katonája, és általában ennek megfelelően a jövedelme is. A 
népnek, a nemzetnek azonban semmiféle érdeke nem fűződik ahhoz, hogy 
minél nagyobb államnak legyen a polgára. Sokkal inkább igaz ennek az 
ellenkezője. 


Az európai népek, országok állampolgárainak sorsa inkább fordítottan, mint 
egyenesen arányos azzal, hogy mekkora és milyen egységes országban 
élnek. Talán a Római Birodalom volt az utolsó példa arra, hogy a 
nagyságból jó is fakadhat. De ez olyan régen volt, annyira ködbe vész, hogy 
inkább kivételnek, mint szabálynak kell tekinteni. Azóta azonban a kisebb 
országokban, politikai önkormányzatokban mindig sokkal jobb sorsa volt a 
népnek, mint a nagyokban. Ez így van ma is. Európában a törpe államok 
lakossága a leggazdagabb, amelyek kicsiségük miatt, még mellékszerepet 
sem vállalhatnak a világpolitikában. A lakosságuk életszínvonalát, politikai 
szabadságát illetően ezeket a törpéket követik a mienkénél kisebb államok. 
Ebben a rangsorban az első öt helyezett: Svájc, Dánia, Svédország, 
Norvégia és Finnország, tízmilliónál jóval kevesebb lakossal rendelkezik. 
Az elmúlt tíz év során a leggyorsabb gazdasági növekedést is két kis ország, 
Finnország és Írország érte el. Minden tekintetben csak a kicsik után 
kullognak a nagyok, akik több mint ezer éve az európai politikai színpad fő 
szereplői. 


Annak sincs semmi jele, hogy a kicsiket a nagyobbak le fogják előzni, sőt. 
Például az elmúlt tíz év során a fenti kis államok mindegyikébe, egy lakosra 
vetítve, több tőke áramlott, mint a nagyokba. 


Miért jobb a kis államok népének? 


—- Ezekben kisebb a veszélye annak, hogy a diktátorhajlamú polgárai 
politikai szerepre törnek. Ez a veszély igazán csak a nagy népeket 
fenyegeti. 


— Kénytelenek opportunista külpolitikát folytatni. Eszükbe sem juthat, hogy 
ők befolyásolják a szomszédaik politikai életét, csak arra törekednek, hogy 
azok hagyják őket békében. Szerencsére, a nagyok sem igen vágynak a 
kisebbek meghódítására, hiszen az ő gigantikus terjeszkedési terveikhez 
csak a másik nagy legyőzése méltó. 


— Keveset fordítanak fegyverkezésre, hiszen a másokra ható erőszakra eleve 
alkalmatlanok. Arra ugyan találunk nemcsak a múltban, hanem a jelenben 
is példát, hogy a viszonylag kis államok is fegyverkeznek, de sokkal 
jellemzőbb volt és maradt, hogy ebben a hisztériában is inkább a nagyobbak 
szenvednek. Az elmúlt század során a három fegyverkezési világbajnok a 
náci Németország, a sztálini Szovjetunió volt, jelenleg pedig az eleve 
példátlan fölényt élvező Egyesült Államok. 


— Ha egy nép eleve nagy, nem kell feltétlen kis államokra szakadnia. Elég, 
ha a politikai életét minél jobban decentralizálja, azaz ne az állam, hanem a 
térségei legyenek az igazi politikai és gazdasági egységek. A Nyugat 
történelmének és kultúrájának bajnokai a városállamok voltak. A 
decentralizáció előnyös voltára a jelen példája az Egyesült Államok és 
Németország. A gazdaság úgysem nagyon törődik az államhatárokkal. 
Fontos, hogy a politika és a kultúra legyen minél inkább decentralizált. Ez 
pedig csak akkor valósulhat meg, ha az ország miniszterelnöke nem 
népszerű vezér, hanem a megosztott politikai erők szolgája. 


Ha tudomásul vesszük a tényeket, vagyis hogy egy népnek annál jobb, 
minél kisebb államban él, akkor már nehéz azt a politikai erőt jótékonynak 
tekinteni, amelyik elsődleges célja az ország nagyobbítása. Ha valamiféle 
zseniális vezetőnek, vagy a világpolitikai erők játékának köszönhetően egy 
nép vezetését olyan politikai erők ragadják magukhoz, amelyek a térbeni 
növekedést tekintik elsődlegesnek, akkor a végkimenetel mindig szörnyű 
tragédia. Mivel a szélsőséges, hittől és nem a realitástól vezetett pártok 
mindig a nagy egységek létrehozására törekszenek, ezeknek, legyenek a 
politikai skála bármelyik szélén, politikai veresége számomra csak öröm 
lehet. 


Mielőtt a következő kérdésre térnék, a fentieket lefordítom az elmúlt száz 
év magyar politikai eseményeire, főként Irianon következményeire. 


Ma a megcsonkított ország lakói jobban élnek, mint élnének akkor, ha az 
ország általunk történelminek tartott határai sértetlenek maradtak volna. A 
Trianon előtti állapot fennmaradása esetén az ország jelenlegi lakossága 
lényegesen szegényebb lenne, és jövője a Nyugathoz való politikai, 
gazdasági és kulturális csatlakozás szempontjából sokkal nehezebb volna. 
Az országunk megcsonkítása csak azon magyarok számára vált csapássá, 
akik nálunk szegényebb országoknak lettek az állampolgárai. Mivel ezek 
több millióan voltak, és nagyobbik felük a jelenlegi országhatárhoz 
csatolható térségben él, Irianont a magyarság joggal nemzeti csapásként 
fogja fel. 


A Monarchia szétesésének következtében mely népek jártak jobban? 


— A legjobban az osztrákok jártak, akik egy jelentős birodalom vezetőiből 
egy kis német állam polgárai lettek. A két világháború között ők is a német 
egységben látták a Monarchia elvesztése utáni vigaszt. Ebből a világpolitika 
józanította ki őket. Kis német állam lettek, de a Monarchia többi népéhez 
viszonyított életszínvonaluk a négyszeresére nőtt. 


— Hozzájuk hasonlóan jól csak a szlovének jártak, akik, többek között éppen 
a  kicsiségüknek köszönhetően, megóvhatták magukat a politikai 
kalandoktól. Száz éve még hozzánk viszonyítva legfeljebb fele 
életszínvonalon, ma nálunk is jobban élnek. 


— Mi, magyarok, akik az etnikai testvéreink harmadát vesztettük el, de az 
életszínvonalunk minden Irianonban nyertes népéhez viszonyítva nőtt. 


- A csehek voltak Trianon előtt a Monarchiában a leggazdagabb és 
legpolgárosultabb történelmi etnikum. Minden tekintetben a Nyugat szerves 
részének lehetett tekinteni őket. Ma alig élnek jobban, mint a mai 
Magyarország lakói. Azóta kissé szerencsésebbek, mióta a velük közeli 
rokon szlovákoktól is megszabadulhattak. 


-— A szlovákok látszólag jól jártak azzal, hogy a csehek igyekeztek 
magukhoz emelni őket, és ennek érdekében óriási támogatást adtak, de 
azért nálunk ma is szegényebbek, és messzebb vannak a Nyugattól. 


— A horvátok Irianon óta sokkal inkább a Balkánhoz, mint a Nyugathoz 
idomultak. 


— A szerbek országa nemcsak visszazsugorodott a Irianon előtti méreteire, 
de a lakossága soha nem volt olyan messze a Nyugattól, mint napjainkban. 
A szerb nép jövője azóta reménytelenebbé vált. 


— Látszólag a románok nyertek Trianonban a legtöbbet, megkapták azt az 
Erdélyt, amely a reformáció óta mind polgárosodásban, mint kultúrában 
közelebb állt a Nyugathoz, mint a mai Magyarország. De nem ők 
emelkedtek fel Erdélyhez, hanem Erdélyt rántották vissza az ortodox Kelet- 
Európába. 


— Közép-Európa azzal vesztett azonban a legtöbbet, hogy a két, minden 
tekintetben leginkább progresszív etnikumát, egyrészt a németséget, 
tételesen a Szudéta-vidéki, a morva, a sziléziai németeket, a szászokat, a 
svábokat, másrészt a zsidóságot kiirtották, kitelepítették, illetve kiüldözték. 
Ezzel elvesztettek mintegy tizenötmillió olyan polgárt, aki leginkább 
társadalmi és gazdasági erő lehetett volna a Nyugattól való példátlan 
lemaradásuk ellen. 


Szögezzük le: Irianon után nem a nyertesek jártak jobban, hanem sokkal 
inkább a vesztesek, és azok között is azok, akiket kitelepítettek, elüldöztek, 
kimenekültek, és akik a nyomor elől már Irianon előtt kivándoroltak. 


Az utóbbi megállapítást érdemes számokkal bizonyítani. 


Ami a zsidókat illeti. A haláltáborokból megmenekült kisebbségük esetében 
a kiüldözöttek és szülőhazájukat is elhagyók lényegesen jobban élnek, 
többre vitték, mintha maradtak volna. Hozzáteszem: azok jártak jobban, 
akik nem Izraelbe, hanem az Egyesült Államokba mentek. 


Ami a német kisebbségeket illeti. Ezek ma Németországban négyszer, 
tízszer jobban élnek, mint ha közép- és kelet-európai országokban maradtak 
volna. 


Ami az Amerikába kivándorolt magyarokat illeti. Ők hatszor jobban élnek 
ott, mint itthon maradt honfitársaik. Akik Trianon után az elszakított 
területekről jöttek haza, ma kétszer, háromszor jobban élnek, mint az ott 
maradtak. 


Most, hogy Ady Endre Nagyváradon írt cikkeit elemeztem, látom, hogy a 
magyar nacionalizmus ugyan ma már sokkal kisebb, mint az ő korában volt, 
kisebb főleg a közvéleményben, de még mindig nagyon könnyen 
feléleszthető, ha a politikai hatalomvágy erre játszik. Az Orbán-kormány 


négy éve, és főleg a bukását követő első megnyilatkozása azt tanúsítja, 
hogy még mindig lehet játszani a nacionalista kártyával. 


A politikai tehetségek ritkák... 


A politikai szerepre születettek között nagyon kevés a zseni. De még azokat 
sem szabad összekeverni, sem a szellemi, sem az erkölcsi nagyságokkal. Az 
ilyen még a kevesek között is nagyon ritka. A politikai tehetségek nagy 
többsége vagy ideológiai megszállott, vagy kisebbrendűségben szenvedő, 
hatalom nélkül középszerű kispolgár lenne. Sok millió politikai ambíciójú 
ember közül is legfeljebb egy zseni, illetve a hatalom megszerzésére és 
megtartására alkalmas kiemelkedő képességű akad. 


A világtörténelemben Nagy Sándort és Napóleont tartom igazi hatalmi 
zseninek. Mindkettő végül közveszélyessé vált. 


Nagy Sándor eleve zseninek született, de ehhez még sokat adott a tény, 
hogy egy, a görög kultúrával megfertőzött katonanép királyának a fiaként 
született, az emberiség egyik legnagyobb és legsokoldalúbb elméje, 
Arisztotelész volt a nevelője. Testi és szellemi adottságai alapján is a sok 
százezerből egy lett volna. 


A politikai történelemben példátlan sikereket ért el, de ennél is jelentősebb 
következménnyel járt az, hogy a görög kultúrával megfertőzte az antik 
világot, mindenekelőtt Kis-Ázsiát. A hatásának köszönhető, hogy az 
időszámításunk előtti pár száz évben Alexandria lett a szellemi fejlődés 
páratlan csúcsa. Máig a történelem egyik rejtélye, hogy miért nem 
hasznosult az a szellemi és technikai kincs, ami ott összegyűlt. De ez a 
magát istennek tartó zseni is csak azért nem okozott mérhetetlen károkat, 
mert , korán meghalt. Talán elsősorban Nagy Sándor hatásával 
magyarázható, hogy egészen a XIV. századig a közép-keleti kultúra felette 
állt az európainak. Ennek a mintegy ezerötszáz éves fölénye az első felében 
ugyan a mediterrán kultúra katonai, államszervezeti és jogi téren fölényt 
élvezett, de a gazdasági és tudományos fölény végig a közép-ázsiai kultúráé 
volt. Nagy Sándor azonban képtelen volt figyelembe venni, hogy 
egyedülálló képességeinek is van határa. Szerencsére fiatalon meghalt. 
Milyen sok veszteségtől szabadult volna meg a társadalmi fejlődés, ha 
minden politikai zseni hozzá hasonló korában ment volna el a másvilágra! 


Napóleon is csak Nagy Sándor nyomába léphet, mégis a Nyugat 
történetében ő volt a legnagyobb politikai zseni. A jogrendszeren keresztül 
a hadvezetésig sokat köszönhet neki a Nyugat, de ezért a jóért iszonyú árat 
kellett fizetni. Eszetlen hódításokig fokozta katonai sikereit. Már öncélúvá 
vált nála a mindenki más számára lehetetlennel való próbálkozás is. Az, 
hogy ennek mi az ára, fel sem merült előtte. Eszelős vágyai érdekében 
halálba küldte nemcsak a francia, de számos más európai nép legjobb 
katonáit. A francia nép máig úgy csodálja, mint egyik legnagyobb fiát, 
holott az nem nagy baj, ha egy költő- vagy festőzseni többé-kevésbé 
bolond, illetve saját teljesítményétől megrészegülve megbolondul, mert ez a 
köznek nem kerül sokba. De azért, ha egy politikai és katonai zseni veszti el 
arányérzékét, aki mellesleg a kor legnagyobb nyugati népének a császára is, 
a népnek kell iszonyú árat fizetni. 


A két igazi zseninél voltak lényegesen kisebbek is, de nem kisebb 
károkozók. Elég csak a három általam már megéltre, Hitlerre, Sztálinra és 
Mao Ce-tungra gondolnunk. Az első kettő még egy értelmiségi társaság 
által megkövetelt szellemi képességgel sem rendelkezett. 


Hitler olyan egységesen maga mögé tudta állítani a népet, mint előtte és 
utána senki. Még akkor is követték azt a kispolgárt, amikor már a céljai, 
tettei a józan ész határán messze túl léptek. Az, hogy Hitler politikai 
zsenialitásáért milyen árat fizettek a németek, közismert. 


Sztálin politikájáért eleve nagy árat fizettek a kelet-európai népek, de a 
nagyját még ezután kell megfizetniük. Ma már világos, hogy a térség 
népeinek millióit elpusztító áldozatok száma a gyors népszaporulattal még 
pótolható volt, a szovjetrendszer összeomlása óta azonban a történelemben 
példátlan népességfogyás következett be. 


Arról még ma sem mernek beszélni a történészek, hogy Churchill 
rendkívüli politikai képességének milyen szerepe volt abban, hogy a Brit 
Birodalomból pár évtized alatt másodrendű hatalom lett. Churchill azzal, 
hogy képesnek tartotta magát arra, hogy az angolok világbirodalmát 
megmentse, csak felgyorsította annak a széthullását. 


Vegyünk egy másik XX. századi példát, De Gaulle-t. Ő még a magas 
termetéhez képest is nagy államférfinak tartotta magát, és ehhez szabta népe 
képességeit is. Erővel meg akarta tartani az országa gyarmatait, megőrizni a 
francia nyelv évszázados nemzetközi szerepét, önálló atomerőt fejlesztett 


ki, reálisnak tartotta, hogy szuperszonikus repülőgépet fejlesszen ki a 
francia ipar. 


Ezzel már szinte el is jutottunk a végkövetkeztetésre: a politikai zsenik 
mérhetetlen károkat okoznak azzal, hogy túlbecsülik a maguk és népük 
képességét. Mivel ez alól a történelem nem ismer kivételt, általánosítható a 
szabály: a politikai zseniktől mentse meg a népeket a sorsuk! 


Kossuth-jelenség 


A XIX. századi magyar történelem Kossuth Lajosban találta meg a maga 
politikai zsenijét. Ő is messze túlbecsülte a valóban kivételes politikusi 
képességét. De nemcsak a sajátját, hanem a népéét is. Féktelen 
hatalomvágyában elképzelhetőnek tartotta, hogy egyrészt szembeszálljon 
kifelé az Oroszország által támogatott, és a nyugati hatalmak érdekének 
hasznos politikai szereplőjével, a Monarchiával, másrészt hogy mereven 
szembe forduljon az ország lakosságának felét kitevő kisebbségek 
mindegyikével. Az ő esetében a bécsi udvar is tévedett, nem ismerte fel, 
hogy Kossuth lett volna a leghasznosabb alattvalója, ha nádorként kiélheti 
politikai ambícióit. Ezt nem én mondom ma, hanem Ady Endre mondta 
1902-ben, és nagyon igaza volt. 


Az utóbbi százötven év magyar történelmét, leginkább a trianoni 
megcsonkítást, nem tudjuk megérteni, az újabb Kossuthoktól nem tudunk 
megszabadulni, amíg helyére nem tesszük Kossuth Lajos történelmi 
szerepét. 


Az utókor mosolyogni fog az olyan szereptévesztésen, aminek most 
vagyunk a tanúi. Orbán Viktor, azaz a jelenkori Kossuth vezette jobboldali, 
nemzeti romantikus kormánykoalíció Széchenyi zászlaja alatt folytatja a 
gazdaságpolitikáját, liberális ellenzéke pedig Kossuth nevét használja arra, 
hogy ünnepelhesse a maga ellenmillenniumát. Már az is szereptévesztés, 
hogy a jobboldali kormány, élén a Kossuth szerepét játszó 
miniszterelnökével, Széchenyit tűzte a zászlajára, de azt még menteni 
lehetett azzal, hogy a választásokra a gazdasági célokra való mozgósítással 
akart felkészülni. Azért azt látni kell, hogy Széchenyi és az Orbán-kormány 
politikája között kevés a fedés. Azt azonban nem lehet megérteni, hogyan 
jutott a liberális SZDSZ oda, hogy politikáját Kossuth Lajos nevével 


fémjelezze. Kossuth politikája ugyanis a Fideszét, és még inkább a MIÉP-ét 
fedi jobban. Az SZDSZ politikai értéke a nyugatosodás, az etnikai türelem. 
Ezzel szemben Kossuth egyáltalán nem vette figyelembe az adott 
világpolitikai tényeket, és türelmetlen volt az országban élő etnikumokkal 
szemben. 


Az SZDSZ legfeljebb a 48-as, márciusi fiatalokat tekintheti történelmi 
elődjének, mindenekelőtt azzal, hogy a sajtószabadságot tekintette első 
céljának. A tizenkét pontban csak az utolsó, az unió kimondása bizonyult 
hosszú távon végletes hibának. Kossuth számára viszont éppen Erdélynek 
az országhoz való csatolása volt a legfontosabb. Ő, mint kiváló újságíró, a 
magyar sajtó szabadságának híve volt, de hallani sem akart arról, hogy az 
országban élő milliós kisebbségeknek is legyen szabad sajtójuk. Kossuth 
csak az emigrációban, azaz minden hatalmától megfosztva lett a 
kisebbségekkel való tárgyalás, sőt megegyezés híve. Tanuljuk meg végre, 
hogy a reálpolitikai belátás az emigrációban nem érdem, azt a hatalom 
birtokában kell gyakorolni. 


Kossuth még nagyobbat hibázott abban, hogy nem számolt a világpolitikai 
realitásokkal. Egyszerre akarta elűzni az orosz cár túlerőt jelentő 
hadseregétől támogatott Habsburg császárt, akihez a Nyugat ragaszkodott, 
ugyanakkor szemben állt az ország lakosságának felét kitevő 
kisebbségekkel. Kossuth akkori vállalása olyan, mint ma a MIÉP azzal, 
hogy a NATO-nak és a nyugati pénzvilágnak egyszerre üzen hadat. De ezt a 
Kossuthot nem a MIÉP, hanem a liberális SZDSZ tekinti példaképének. 
Meg lehet ezt érteni? 


Az országunk és népünk erejét túlbecsülő  Kossuth-politikát máig 
szenvedjük. Hiába idézgetjük az emigrációban élő Kossuth utólagos 
okoskodását, hiszen minden hatalmát vesztett politikus elismeri a 
realitásokat. 


A centralizált hatalom önpusztító 


Történelemtudományunk és oktatásunk százötven éve azt szuggerálja, hogy 
akkor volt jó az országnak, ha erős volt a központi hatalom, annak hiánya 
szükségszerűen anarchiát szült. Hiába tanúsítják a történelmi tények ennek 


az ellenkezőjét, a magyarság tudatában ma is az él, hogy az erős központi 
hatalom nemzeti érdekünk. 


A Nyugat sikerének a világ nagy kultúráival szemben a kulcsa éppen az, 
hogy történelmében hiányzott, illetve ha elő is fordult, mindig gyenge volt a 
központi hatalom. Ha mégis sikerült kiépíteni az erős központi hatalmat, az 
mindig tragédiába torkollott. A Nyugat minden nagy társadalmi és 
kulturális sikere a decentralizált városok, az erős önkormányzatok, a kis 
államok keblében született. 


Az észak-olasz, a németalföldi és a német önálló városok jelentették a 
tudományos, a technikai és a kulturális élvonalat. Ezzel szemben a legjobb 
adottságokkal rendelkező, de politikai értelemben centralizált Franciaország 
elsősorban a katonai sikereire lehet igazán büszke. 


Franciaország esetében tisztázásra szorul a fogalom: mit kell érteni 
kulturális fölényen? 


Semmi esetre sem a csúcsokat, hanem az átlagos magasságot, azaz az 
átlagos kulturális színvonalat. Franciaország, helyesebben Párizs, éppen 
akkor jelentette a kulturális csúcsot, amikor a társadalma viszonylag 
lemaradóban volt, amikor az iparosításban lemaradt. Ugyanezt mondhatjuk 
el a XVI. századi spanyol birodalomról, vagy a XIX. századi 
Oroszországról. Sok tekintetben a múlt századi Bécsről, sőt a 
századfordulós Budapestről is. Egy nép, egy társadalom kulturális 
színvonalát nem a kiemelkedő tehetségekkel, hanem az átlaggal kell mérni. 
A nagy elméleti tudósok és művészek ugyanis ott teremnek, ahol sem a 
gazdaság, sem a társadalmi élet nem kínál kiemelkedési lehetőségeket. 
Minél nagyobb a társadalmi és gazdasági lemaradás, annál több tehetség 
megy a kulturális pályák felé, hiszen csak ott remélhet sikert. Ahol virágzik 
a gazdaság, a tehetségek többsége a gyakorlati pályák felé fordul. Ezt 
láthatjuk korunk demokratikus társadalmaiban is. 


A lemaradó társadalmak látszateredményekre való koncentrálása szinte 
számszerűen kimutatható: az egyes országoknak a versenysportokban elért, 
egy lakosra jutó eredménye annál nagyobb, minél nagyobb a társadalmi 
elmaradottságuk. 


Gondoljunk a magunk szocialista évtizedeire. Abban csak a politikában, a 
sportban, a művészetekben és a tudományokban lehetett kiemelkedni. 
Hatalmat is hozó sikert pedig csak a politikai életben lehetett elérni. Más 


téren komoly tehetségekből is szellemi tekintetben törpe politikusok lettek, 
mivel ezen a pályán sem volt helye az önálló gondolatoknak. Sorra arattuk a 
világsikereket a sportokban. Azt hihettük, a mi népünk a sportra termett. 
Jobban virágzott az elméleti tudósok elméleti kutatómunkája, mint ma. 
Több volt a költő és drámaíró, mint a jelen demokráciában és 
piacgazdaságban. A rendszerváltás óta a tehetségek többsége a reálszféra 
felé fordul. Ma inkább meggazdagodnak, mintsem politizálnának. 


Az egységben az erő 


Történelemfelfogásunk a magyar köztudatba azt szuggerálta, hogy annál 
jobb a magyarság sorsa, minél egységesebben áll az egész nép a hatalom 
mögé. A kiadott jelszó: egységben az erő. Ezzel szemben minden magyar és 
nemzetközi tapasztalat azt tanúsítja, hogy a megosztott nézetek kulturált 
harca, ütköztetése mindig jót, az erős központi hatalom mindig rosszat 
hozott. Csak az olyan állam képes a nemzetközi követelményekhez és a 
hazai társadalmi elvárásokhoz rugalmasan igazodni, amelyiknek erős az 
ellenzéke. Ezért voltak gazdagok azok a népek, amelyekben nem nagyon 
centralizálódott a legfelső hatalom, amelyekben a városok, tájegységek, 
országrészek nagyfokú politikai és gazdasági autonómiát élveztek. Ez volt, 
és maradt a demokrácia fölényének alapja, ezért gazdagabbak ma a kis 
államok. Ezért tűntek el a fejlett világban a diktatúrák. 


Természetesen, minden hatalom, párt azt szeretné, ha az ellenzék nélkül is 
keresztülvihetné az akaratát. Most is ezért folyt, a közízlést sértő 
hangnemben, a választási harc. Azt akarja minden párt elhitetni a 
választókkal, hogy ő a magyar érdekek egyedüli hordozója, és minden 
másik párt léte eleve rontja a nemzet esélyeit. Ígéretei szerint, ha hatalomra 
kerül, mindenkinek minden jó lesz, ha másik pártok kerülnek hatalomra, 
akkor minden rossz lesz. Ez a beteges, illetve hatalomvágytól ösztönzött 
elfogultság egyre inkább átterjed a választók jelentős hányadára is. Egyre 
többen a saját pártjukat szeretnék a korlátlan hatalom birtokosának látni. 


A magyarság történelemfelfogásán alapuló politikai egységvágy azonban 
önveszélyes betegség, ami ezer év óta a nemzeti tragédiákat szabadítja ránk. 


Ennek bizonyítása érdekében elemezzük a politikai egység és 
megosztottság  — szempontjából — a rendszerváltás utáni politikai 


tapasztalatainkat. 


1990-ben a választók többsége rendszerváltást kívánt, de nem akarta 
elveszíteni azt a jót, elsősorban a létbiztonságot, amit az utolsó tíz évben 
elért. A választók a Demokrata Fórumot állították az első helyre, de erős 
ellenzék is került mellé. Antall József vállalhatta a kormányalakítást. Ő, 
mint a nemzeti államfelfogás és alkotmányosság híve, a főfeladatot a 
demokratikus alkotmány kialakításában látta, ami alatt nemcsak a kívánatos 
korszerűsítést, hanem a kelleténél több restaurációt szeretett volna. Ehhez 
kellett a kétharmados parlamenti többség. Ennek érdekében kötött az 
SZDSZ-szel paktumot. Ebben olyan engedményeket adott a liberális 
pártnak, amit sem a választók, sem a saját pártjának derékhada nem tartott 
elfogadhatónak. Antall József a többség birtokában olyan mértékű 
restaurációba fogott, ami aztán a következő választáson a csúfos bukást 
hozta. 


Összegezve: az MDF bukását az okozta, hogy a választóktól kapott erejénél 
nagyobbal akart élni. Nem értette meg a lakosság azon részének az érdekeit, 
akik féltették a szocializmus utolsó tíz évében elérteket, mindenekelőtt a 
létbiztonságot. 


1994-ben a választók soknak találták a régi rendszer restaurációját, a 
szocialista múltjuk pocskondiázását, a volt párttagok köréből az érdemesek 
mellőzését, a szakmai tekintetben gyengébbekkel való lecseréléseket. Ezért 
kapott az MSZP ajándékba abszolút többséget. A párt vezetése, élükön 
Horn Gyulával, azonban nem elégedett meg az abszolút többséggel, hanem 
a választóktól kapottnál nagyobb kormányzati hatalom érdekében koalíciót 
kötött az SZDSZ-szel. Ahogy Antall József a magyar nemesi társadalom, 
úgy Horn Gyula a bolsevik egypártrendszeren alapuló centralizált hatalom 
neveltje volt. Ő sem akart az ellenzékkel alkudozni. A múltjában és 
módszereiben balos Horn a gyakorlatban a túlzott liberalizmus 
megvalósítója, a jövedelmek túlzott differenciálódásának zászlóvivője lett, 
és mint ilyent buktatták meg a következő választáson. Mivel sokan az 
MSZP-ben az SZDSZ érdekeit kiszolgáló pártot láttak, a mandátumuk 
lejárta után az MSZP-t jelentősen, az SZDSZ-et katasztrofálisan 
megbüntették a jobboldalra átállt szavazók. 


Ha Horn nem köt szövetséget az SZDSZ-szel, hanem az akkor még két 
liberális párt között minden konkrét esetben azt választja, amelyikkel meg 


tud állapodni, nem kényszeríti a kiváló politikai érzékkel megáldott Orbánt, 
hogy átálljon a konzervatív jobboldalra, ahol tárt karokkal fogadták. 


1998-ban a  Horn-kormánnyal és mindenekelőtt az SZDSZ-szel 
szembeforduló Fidesz előtt nyílt meg a kormányalakítási lehetőség. Nem 
kapott ugyan abszolút többséget, de megnyílt a lehetőség Orbán számára, 
hogy koalíciót kössön a másik két jobboldali párttal. Orbán Viktor nem 
vállalta a kisebbségi kormányt, inkább összeállt a Torgyán vezette 
Kisgazdapárttal. Ha akkor meg merte volna kockáztatni a kisebbségi 
kormányzást, senki nem merte volna megbuktatni. Legkevésbé lorgyán, 
mert az új választáson a választók abszolút többséget adtak volna a 
Fidesznek, a megbuktató pártok pedig súlyos veszteséget szenvedtek volna 
el. De Orbán nem mert kockáztatni, nem akarta próbára tenni az azonnal 
megszerezhető hatalmat, azt hitte, annál jobb a politikai terveinek, minél 
nagyobb többséget tud a választási eredmények alapján maga alá szervezni. 
Eleve tudta, hogy Torgyánnal akkor bánik el, amikor akar. Magam azzal 
váltam az Orbán-kormánytól távoltartóvá, hogy Iorgyánnal szövetkezett. 
Azt azonnal fel sem tudtam mérni, hogy az ateista és liberális fiatalokból 
szerveződött Fideszből pár év alatt nemzeti romantikus és konzervatív lesz. 


Nem azt tartom hibának, hogy a politikai vezető úgy változtatja a politikai 
nézeteit, mint más a köpönyegét, hanem azt, hogy a köpönyegforgatást nem 
a közvéleményhez való igazodás, hanem a hatalom pillanatnyi érdeke, a 
közvélemény félrevezetése motiválja. Mindig közveszélyesnek tartottam azt 
a politikust, akinek sziklaszilárd meggyőződése van, azaz bigott. Az ilyen 
politikusok hajthatatlanok, holott a közvélemény hajlékony. 


A társadalom számára az olyan középszerű politikus a hasznos, aki a 
középszerűségét maga is belátja, azt tartja feladatának, hogy igazodjon a 
társadalom hangulatához. A hasznos politikus az élet más területein nem 
vinné sokra, hiszen semmiben sem kiváló. Ha Orbán Viktor nem tartaná 
magát mindenkinél okosabb, ügyesebb politikusnak, ha szükségét érezné, 
hogy jó csapata legyen, beírhatná a nevét a magyar történelembe. Ő szeret 
futballozni, és nyilván eszébe sem jut, hogy csak olyanokból állítsa össze a 
csapatát, akik ugyan tehetségtelenek ehhez a sporthoz, de minden labdával 
őt keresik. Az nem is baj, ha egyébként más csapatába be sem 
kerülhetnének, hiszen nem alkalmasak arra, hogy felismerjék a helyzetet, és 
a labdát képesek oda rúgni, ahol a helyzet megkívánja. Márpedig Orbán 


csapata olyanokból állt, akik nem a pályát nézték, hanem csak azt látták, 
hova várja főnökük a labdát. De erről később. 


2002-ben sem látszik a választási harcon, hogy a pártok tanultak volna a 
múlt hibáiból, most is az egymás sárba tiprására törekszenek. A magyar 
politikai kultúra nem jutott el odáig, hogy a választás vesztesét is 
megbecsülje. A választók értékesebb harmada azonban értetlenül áll a 
pártok egymást gyalázó politikájával szemben. Ők már az elmúlt három 
választás után megtanulták, hogy a lakosság nagy többségének a sorsa nem 
csak attól függ, melyik párt nyer, illetve veszít. Van ugyan az egy százalékot 
kitevő politikai réteg és azok szekértolói, akik csak valamelyik párt hátán 
boldogulhatnak, de ne értük folyjék a politika. 


A választások finisére a politikai ellentétek a vártnál is jobban kiéleződtek. 
A kormány egyre kevésbé válogatott az eszközökben, egyszerűen azt a 
látszatot igyekezett kelteni, hogy a nemzet érdekeit csak ő képviseli, és 
mindenki hazaáruló, aki nem rájuk szavaz. Ez az ízléstelenség a kokárdák 
kitűzésével kezdődött. Már a Rákosi-korban megfogadtam, hogy évente egy 
alkalomnál többször nem tűzök kokárdát, és életem során kétszer nem 
viszek zászlót. (Eddig még egyszer sem vittem.) Eleget láttam a fasiszták és 
a sztálinisták zászlóerdejét, a kokárdákkal való pöffeszkedést ahhoz, hogy 
ne váltson ki utálatot bennem, ha egy demokratikus választás előtt hetekkel 
csak azt tekintsék magyarnak, aki kokárdával jár. Ha ezt az elvárást 
elmondják egy nyugati országban, értetlenül állnak vele szemben. Ott 
senkinek nem jut az eszébe, hogy az a jobb hazafi, aki ehhez vagy ahhoz a 
párthoz tartozik, és ezt a nemzeti szalaggal mutatja ki. 


Ha tőlem kérnek tanácsot, melyik pártra szavazzanak, akkor azt mondom: 
ha a kis szélsőséges pártoktól eltekintünk, nagyjából mindegy. Elég, ha azt 
választják, amelyik a másik pártban a legkevésbé kártékony, nemzetet 
eláruló ellenséget lát. Az ideális párt az lenne, amelyik tisztelne minden 
olyan másik pártot, amelyik mögött a választók legalább öt százaléka áll. 
Csak sajnálni tudom, hogy nálunk még fontos hatalmi posztokon is vannak 
olyan vezető politikusok, akik a más pártokhoz tartozókat ellenségüknek, a 
politikai életből kiszorítandónak tekintik. Szerencsére a magánéletben a 
társadalom többsége számára minden pártban szinte azonos arányban 
vannak értékes és rongy emberek. Igazán értékes az, aki a másikat nem a 
pártállása alapján méri. 


Ma divat a Nyugathoz való csatlakozásról beszélni. Mi, magyarok akkor 
leszünk nyugati nép, amikor ugyan választások alkalmával több párt 
támogatása között osztozkodunk, mert a politikai nézeteink tekintetében is 
nagyon színesek vagyunk, de egymást nem a pártállása alapján ítéljük meg. 
Ha esetleg sok pártunk lesz, mindegyiket legalább annyira megbecsüljük, 
hogy nem szidalmazzuk. Még a választások előtt sem. De arra vigyázzunk, 
hogy soha, egyetlen párt se érezhesse annyira biztonságban magát, hogy a 
maga rögeszméit, és ne a közvélemény akaratát képviselje. Bizonytalan 
esetekben inkább az ellenzéket támogassuk, ne tegyük lehetővé, hogy 
valaki, amikor a pártja nevében dolgozik, azt hihesse, hogy a nemzet 
akaratának letéteményese, nem kell figyelnie arra, hogy másoknak esetleg 
más a véleményük. Addig jó, ameddig nem vagyunk egységesek, ameddig a 
kormánynak óvatosan egyensúlyoznia kell a sok eltérő érdek és nézet 
között. 


A Fidesz és a nacionalizmus 


Közel kétszáz éve minden politika végletesen bánt a nemzeti érzéssel. Ha 
mint ország elég függetlenek voltunk, túlhajtottuk, ha nem volt 
függetlenségünk, betiltottuk. Az én fiatal koromban a hatalom azt 
igyekezett elhitetni a néppel, főként a diákokkal, hogy minden baj oka az 
ország megcsonkítása. A paraszt nem azért volt szegény, mert a termőföld 
zöme pár tucat család és a katolikus egyház birtoka volt, hanem mert az 
ország értékesebb kétharmadát elvették. Akinek történetesen volt földje, az 
is csak ezért volt szegény. A munkásnak is csak ezért kuncogott a bére. Ne 
akarjunk addig földreformot, ne bántsuk tehát a kizsákmányolókat, ne 
akarjunk általános választójogot, politikai szerveződés számára lehetőséget, 
ne akarjunk a nép fiainak több tanulási lehetőséget, mert előbb vissza kell 
hódítani a történelmi országunkat. Minden baj oka Irianon! 


Szerencsére, a lakosság nagy többsége számára ma ez olyan maszlag, amit 
már nem vesz be. Maradt azonban a történelmi múlt beteges ünneplése. 
Orbán Viktor ráérzett arra, hogy az ezredforduló jó alkalmat kínál arra, 
hogy múltunk dicsőségében fürödhessünk. 


A fürdetésünk a Szent Korona-tannal kezdődött. Maga a tan, mint a nemesi 
osztályuralom és a magyar imperializmus fedőszerveként alakult ki. A 
világon sehol másutt nincs példa hasonló jogi bűvészmutatványra. Mi 


bevittük a Szent Koronánkat a Parlamentbe, ott a bálványimádás tárgyaként 
mutogatjuk, úgy hordjuk az országban, mint a katolikus klérus a szent 
jobbot. Mindezt mi nem is tekintjük bálványimádásnak, holott ez is 
hungaricum, sehol másutt már ilyenhez hasonló nincsen, még ott sem, ahol 
fennmaradt a királyság. Ezekhez a bálványokhoz még a marxisták sem 
mernek hozzányúlni. 


Szerencsére, a bálványok ma már nem válnak tartós politikai alappá. 
Maradtak a történelmi példaképek. A Fidesz-kormány első királyunkat úgy 
ünnepli, mint a tősgyökeres magyar társadalmi viszonyok megalapítóját. 
Közben nem merjük bevallani, hogy I. István éppen azért alkotott 
maradandót, mert felrúgta a magyar nacionalizmust, a hatalmát az idegen 
papokra és lovagokra építette. Még az ügybuzgó történészeink sem találtak 
mellette egyetlen magyar hatalmasságot, egyetlen magyar püspököt. 
Ellenben a lázadó, az új vallást és rendet elfogadni nem akaró magyar 
urakat a német lovagok élén győzte le. De mindezt nem vallhatjuk be, mert 
akkor ma sem lehetne tiltakozni az idegen tőke, a NATO, az EU ellen. 


Aki egyszer elkezd hazudni, annak végül mindig hazudnia kell. Éppen ezért 
minden hazugság végső soron zsákutcába vezet. Népünk minél többet tanul, 
minél többet mozog a világban, annál inkább anakronizmus lesz a 
hazugságokra épülő nacionalizmus. Ezer évig meg lehetett élni úgy, hogy a 
hatalom igényeihez szabták a történelmet, a jövőben ez már nem fog menni. 


A meg nem érett politikai tehetség 


Korunk gyorsan változó világában az élet reálterületein az a hasznos, ha a 
szakterületi orientálódást fiatalon kezdik. A technikai változásokhoz képest 
a társadalmi élet területén azonban lassú a változás. Ebből fakadóan súlyos 
egyéniségtorzulások és szakmai tévelygések származnak abból, ha a siker 
előbb bekövetkezik, mint az alanya megérik, kellő élettapasztalattal 
rendelkezik, azaz bölccsé válik. Különösen nagy baj az, ha egy politikus 
képességeit a politikai élet előbb felfedezi, mintsem az érintett személy 
megérett volna. 


A közérthetőség kedvéért gyakorlati példákat: 


A számítógépek alkalmazása terén olyan fergeteges a fejlődés, hogy az 
idősebb generációk képtelenek e téren a lépéstartásra. Ezzel szemben a 


fiatalok, már a gyerekek is, ezek gyakorlati alkalmazásában otthon vannak. 
Ezért aztán e szakterületen a fiatalok kiszorítják az időseket. Ezzel 
párhuzamosan nem fordítanak kellő figyelmet arra, hogy még a 
számítógépek gyakorlati alkalmazása is igényli a társadalmi tapasztalatokat, 
azaz néha a bölcsesség hiánya hibás alkalmazási módszereket szül. 


Amennyire fontos az, hogy a zenében, a sportban, az alkalmazott 
matematikában a tehetségek minél korábban kiszelektálódjanak, és ezek 
kapjanak minél korábban teret képességük kibontakoztatására, annyira hiba, 
ha a társadalomtudományokra tehetséges fiatal korán karriert ér el. Előbb 
lesz a szakma kedveltje, felfedezettje, mintsem megérne. 


A gyors technikai változások közepette általánossá válik, hogy egy sor 
szakterületen a tehetségek azért vesznek el, hasznosítják őket rosszul, mert 
előbb felfedeződnek, mintsem megérnének, azaz éretlenül jutnak nagy 
hatáskörhöz, hatalomhoz. Márpedig a társadalmi élet számos területén a 
meg nem érett tehetségek több kárt okoznak, mint a nagyon közepes 
képességűek. Ez a jelenség különösen a politikában válik közveszélyessé. 


A társadalmi életet, egészen a jelenkorig az jellemezte, hogy a társadalmi 
funkciók esetében a magas kort alapvető követelménynek, mércének 
tekintették. A 65 éven felüliek, az öregek tanácsa a nagyon lassan változó 
világban fényesen bevált. Ez viszonylag jól működött mindaddig, amíg a 
társadalom rendkívül lassan változott. Idejétmúlttá vált azonban akkor, 
amikor a társadalmi fejlődés lemaradt, illetve amikor felgyorsult. Nem 
véletlen) hogy a megérett társadalmi változásokat  kikényszerítő 
forradalmak vezetői általában fiatalok voltak. Egy generációval fiatalabbak, 
mint a lecserélésre megérett rendszer védelmezői. 


A jelenkor demokratikus társadalmaiban is jellemző, hogy az újat követelők 
általában fiatalok, a konzervatív erők képviselői pedig idősebbek. Ma a 
nyugati politikusok között számos olyan konzervatív vezető van, aki fiatal 
korában szinte szélsőségesen baloldali, progresszív volt. Az mindig 
szomorú következményekkel jár, ha a hatalom olyan politikusok kezébe 
kerül, akik már fiatalon is konzervatívok voltak. 


Ezért tekintettem a Fidesz négyéves uralmát deformációnak, amikor 
fiatalok játszották az őskonzervatívok szerepét, és velük szemben a 
társadalmi progressziót a náluk idősebbek képviselték. Ezen az sem segített, 


hogy befogadtak maguk mellé, mint másodrangúakat, időseket is, igaz, csak 
olyanokat, akik soha nem voltak politikai értelemben fiatalok. 


A választások második fordulójának finisében azt láttam, hogy a Fidesz 
politikai támogatói döntően diákok voltak. Nem nehéz arra gondolni, hogy 
a klérusok, elsősorban a katolikus, az egyházi iskolák diákjait mozgósította. 
Nagy bűn az, ha a politika bevonul az iskolákba, de még nagyobb, ha ezt a 
klérus irányítja. A jelen választási tapasztalatok arról győztek meg, hogy 
korlátozásra szorul az egyházi iskolák köre, illetve azokat meg kell 
szüntetni, amelyek az adott vallás klérusának politikai eszközévé 
süllyedtek. Kártékony a középiskolás diákok politikai nézeteit az iskolában 
alakítani. Ezt az utat követték a török birodalomban a janicsárok iskolái, a 
bolsevik rendszerben a pártiskolák, a magyar történelem során az egyházi 
iskolák. Ezt a múltat nem szabad feltámasztani. 


Ezért rémültem meg akkor, amikor azt láttam, Orbán Viktor az egyházi 
iskolák diákjaihoz fordult segítségért. 


Megjegyzem, hogy a választások során a klérus a felnőttek között nem sok 
sikerrel agitált a kormány mellett, de elszomorító, hogy sikeres volt a még 
tapasztalatlan diákok között. A kereszténység szellemével nem egyeztethető 
össze az egyház politikai nyüzsgése, és megbocsáthatatlan bűn, ha ezt a 
fiatalok körében teszi. 


Orbán és csapata 


Az 1998-as választás során az Orbán Viktor vezette Fidesz eléggé 
váratlanul, és erkölcsi szempontból nem egészen elfogadható koalíció árán 
került hatalomra. Ennek ellenére örültem a politikai őrségváltásnak. Akiket 
leváltottak, azokat le kellett váltani. A Horn Gyula vezette MSZP megérett 
arra, hogy leváltsák. A párt céljai ugyan a nyugati szociáldemokráciáéval 
nem voltak ellentétesek, de a belső élete, módszere, káderpolitikája még a 
bolsevik elődé maradt. Horn nem a magyar társadalom többségének 
igényeihez akarta igazítani a pártot, hanem a pártjához akarta szabni a 
magyar társadalmat. Sem politikai múltja, sem képességei nem voltak 
alkalmasak arra, hogy demokratikus pártot vezessen. Róla a hetvenes évek 
közepén azt tartottam, hogy Kádár János utódlására a legalkalmasabb. Ez 
azonban azt jelentette, hogy abszolút alkalmatlan pártvezér a 


demokráciában. Kádárnál a csatlós állam viszonyai között nem találhattunk 
volna alkalmasabb pártvezetőt. De azt is tudtam, hogy demokratikus 
viszonyok között aligha vitte volna többre, mint egy viszonylag 
jelentéktelen szakszervezeti vezető. A Kádárnál minden tekintetben sokkal 
kisebb Horn Gyula csak azért lehetett az MSZP vezetője, mert az MSZP 
nem változott meg eléggé. Vagyis, aki jó vezető a ránk kényszerített 
bolsevik viszonyok között, az eleve alkalmatlan a demokráciában. 


Bizonyos magyarázatra szorul annak bizonyítása, hogy miért tartottam, és 
sok tekintetben tartom ma is, az MSZP-t még mindig egy kissé bolsevik, 
illetve nem eléggé demokratikus pártnak. 


Azzal kezdem, hogy a bolsevik alatt nem leninistát, hanem sztálinistát 
értek, azaz olyant, melyik nem egy értelmiségi csoport pártja, hanem hívők 
szektája. 


Egy hadifogságból hazatért barátomtól hallottam a történetet: A táborban és 
környékén még a lakosokkal sem lehetett politizálni. Mindenki mindenkivel 
szemben bizalmatlan volt. Egyszer azonban egy ugyancsak internált 
muzsikkal jártak, mindenkitől távol, kint az erdőben. Ekkor tette fel 
barátom a kérdést: Mondja, Iván Ivanovics, mi a véleménye Leninről és 
Sztálinról? A muzsik: Lenin nadrágos úr volt, aki félcipőben járt, ezért 
aztán az orosz népet is úgy igyekezett vezetni, hogy kikerülje a kátyúkat, 
minél kevésbé sározza be magát. Ezzel szemben Sztálin csizmában jár, és 
nem lehet olyan sár, és láp, amin nem kell keresztülgázolnunk. 


Ehhez csak annyi kiegészítés kívánkozik: ami az orosz kultúrában az 
akadályokat megkerülő módszernek számít, az Nyugaton még mindig véres 
kegyetlenség. A két politikus közötti különbségtétel azonban népi 
bölcsességet takar. 


A fenti kis történet után könnyebben érthető az én definícióm a bolsevik 
pártról: bolsevik az a párt, amelyik nem a néphez, annak kultúrájához akar 
igazodni, hanem a népet, akár erőszakkal is, az általa elképzelt igényekhez 
nyomorítja. Horn Gyula és csapatának többsége ilyen bolsevik maradvány 
volt. Számukra az ideológia volt a szent, nem a nép érdeke. Ezzel szemben 
a szociáldemokrácia eleve opportunista abban az értelemben, hogy nem a 
társadalmat akarja az ideológiájához szabni, hanem az ideológiáját igazítja 
a társadalom változó igényeihez. Egyelőre az MSZP nem ilyen párt, pedig 


az elmúlt tizenkét évben előbb nagyon lassan, aztán az ellenzékben töltött 
négy év során már inkább ebbe az irányba változott. 


A Fidesz kormányra kerülésétől és az MSZP ellenzéki szerepétől azt 
vártam, hogy a javíthatatlan bolsevikok kibuknak az MSZP vezetéséből. Ez 
ugyan csak részben történt meg, de elindult a folyamat, és remény van rá, 
hogy nem áll meg. Az idő is ebbe az irányba dolgozik. Ráadásul, bíztam 
Orbán politikai tehetségében. Abban azonban, amit a tehetségével az első 
választási forduló után tett, már csalódnom kellett. Számomra a mostani 
bukásához vezető útra akkor lépett, amikor Torgyán Józseffel koalíciót 
kötött. Erre a születésénél és koránál fogva konzervatív Antall József sem 
volt hajlandó. 


Orbán ugyan világosan látta, hogy Torgyán beszámíthatatlan politikai 
kalandor, akit ő majd könnyen félre állít, amikor már nem lesz rá szüksége, 
de hirtelen szükségét érezte a vele való barátkozásnak. Azzal nem törődött, 
hogy ez a szövetség az erkölcsi súlyának mennyire árt. Márpedig engem ez 
a gátlástalanság, a politikai erkölcsök ilyen leértékelése azonnali 
elhatárolódásra késztetett. 


Orbán abban a hitben élt, és él ma is, hogy az egész jobboldalt maga mögé 
állítva biztos többséget élvezhet, és akadálytalanul megvalósíthatja politikai 
akaratát. Nem számolt azzal, hogy még a csak látszatában független 
jobboldali pártok is nagyobb szavazótábort jelentenek, mint a vezetése alatt 
egyesült jobboldal. 


Így történt aztán meg most a választások alkalmával, hogy az Orbán vezette 
Fidesz ugyan több szavazatot kapott, mint négy éve, de a jobboldal 
kisebbségbe került, és ő elvesztette az élvezett hatalmát. Orbán is beleesett 
a diktátorok jellemző hibájába, először nem is az ellenfeleit számolta fel, 
hanem a barátait, a szövetségeseit. Márpedig ez a stratégia szomorú sorsot 
jelent a bukott diktátorok számára. Árván magukra maradnak. 


Az árvaság ugyan csak Orbán igényének lesz nagy, hiszen a maga alá gyűrt 
jobboldal erős ellenzék marad. A magát a történelem legnagyobbjai közé 
sorolónak azonban az erős ellenzéki szerep is maga a katasztrófa. Ez látszik 
most, amikor az okos Orbán ugyan már világosan látja, hogy elvesztette a 
választásokat, de nem képes az új helyzetét megemészteni. Ez is 
diktátorvonás: amennyire képes a győzelemre, amennyire képes a hatalmat 
élvezni, annyira képtelen a vereséget elszenvedni. Erre is számtalan 


történelmi példát találunk. Aki jó diktátornak, az nem alkalmas a 
visszavonulást úgy megszervezni, hogy az egy későbbi győzelem alapja 
lehessen. 


Orbán bukásának maga csak annyiban volt oka, hogy ő válogatta maga 
mögé azt a csapatot, ami magában hordozta a bukásának 
elkerülhetetlenségét. Minden bizonnyal még évek múlva is azon fog 
merengeni, hogy miért nem sikerült, hiszen ő volt az ügyesebb, a jobb 
taktikus. Minden politikai képessége adott volt ahhoz, hogy akár 
évtizedekre a magyar politikai élet vezéralakja legyen. Ehhez elsősorban 
mértéktartásra és nem egész pályás letámadásra lett volna szüksége. Nem 
tudhatom, de feltételezem, hogy őt egy jobb csapat nem engedte volna 
teljesen hibás, irreális politikai irányba eltévedni, mert nem indult sem 
jobboldalinak, sem konzervatívnak, sem klerikálisnak. Az ugyan igaz, hogy 
eleve túlzott, majd a hatalom birtokában irreális politikai ambícióval 
rendelkezett. Abból nagyon könnyen lesz rossz miniszterelnök, aki már 
nagyon fiatalon, nagyon felkészületlenül, viszonylag kis párt élén eleve az 
első hatalmi posztot veszi célba. De elég okos ahhoz, hogy fékezni lehetett 
volna. Ezzel szemben olyan csapatot válogatott, helyesebben engedett meg 
kialakulni, ami még eredeti politikai céljain is túl kergette. 


Orbánnak eleve tanulnia kellett volna abból, hogyan jártak azok a nagy 
jövőt ígérő pártok, amelyek a kirekesztéssel kezdték. 


A magyar társadalom politikai szerkezete 


A rendszerváltástól a magyar közvélemény és a nyugat-európai politikai 
helyzet azt várta, hogy két erős párt lesz, a szociáldemokrata és a 
kereszténydemokrata. Úgy indult, hogy sem az utódpártnak, sem a 
szabaddemokratáknak, de még a kisgazdapártnak sincs esélye a hatalomra 
jutásra. 


Ezzel szemben mi történt? 


1. A szociáldemokraták azzal kezdték, hogy áruló volt mindenki, aki 
együttműködött az őket felszámoló állampárttal. A néhány, tehetségtelen, 
még az átcsábításra sem érdemes hazai illegalitásba vonult, ezért aztán a 
magyar társadalmi valóságtól elszakadt veterán akarta az ország 
lakosságának többségét maga mögé állítani. Nem fogadtak maguk közé 


olyan tehetséges és tisztességes embereket sem, mint Nyers Rezső, Bihari 
Mihály. A tehetségtelen emberekből álló, szűk pártvezetés betegesen 
vigyázott arra, hogy náluk tehetségesebbek, népszerűbbek be se 
kerülhessenek a pártjukba. Ennek a szociáldemokrata politikának lett aztán 
az eredménye, hogy nem ők, hanem az utódpárt, az MSZP lett a baloldal 
gyűjtőpártja annak ellenére, hogy az meg betegesen félt a fiatal, nem 
bolsevik felfogású erők befolyásának érvényesülésétől. 


Én is tudom, hogy Pozsgai Imre, Németh Miklós és még számos, baloldali 
gondolkodású társuk súlyosan hibázott, amikor a balos pártvezetéstől 
viszolyogva otthagyták az MSZP-t. Azt azonban, legalább utólag, be 
kellene látniuk, hogy egyrészt ők tévedtek, másrészt Horn Gyula és társai 
betegesen féltek attól, hogy az ő személyes hatalmuk olvad el, ha a náluk 
jobbak is részt vesznek a pártvezetésben. Jó tíz évig sikerült is megőrizni a 
hatalmukat. 


A  szociáldemokraták hibáinak felsorolását feleslegessé teszi, ha 
megnézzük, hova jutottak annak ellenére, hogy kezdetben minden esélyük 
adva volt ahhoz, hogy a baloldalt összefogó párt legyenek. 


2. A közvélemény azt várta, hogy a jobboldal és a mérsékelt 
konzervativizmus erejét a kereszténydemokraták fogják össze. E párt 
veterán, illetve fiatalabb, politikai tapasztalatokkal nem rendelkező vezetői 
teljesen beleélték magukat abba a naiv hitbe, hogy nekik a történelem tálcán 
fogja hozni a hatalmat. Ezért már csak arra figyeltek, nehogy közéjük 
keveredhessenek olyanok, akik a pártjukon belüli kényelmes pozíciójukat 
veszélyeztethetik. Ennek érdekében nem a közvélemény megnyerésével, 
hanem a belső hatalmi harccal foglalkoztak. Pár év alatt nemcsak választók, 
de még párt nélkül is maradtak. A magyar társadalom szégyene, hogy a 
megmaradt néhány kereszténydemokrata veterán és ifjú társuk arra 
kényszerült, hogy az egyáltalán nem kereszténydemokrata szellemű, de 
azok zászlaját hordozó Fidesz, illetve annak vezére önző érdekből, 
alamizsnaként vigye be őket a Parlamentbe, ahol a politikai súlytalanság 
jelképei lehetnek. 


Tehát az történt mindkét nagy reményű párt esetében, hogy nem a magyar 
közvéleményt akarták megnyerni, ennek érdekében erős élcsapatot 
szervezni, hanem már késznek fogták fel, hogy utánuk megy az ország, és 
csak az egymás közötti pozíciók felett marakodtak. Ma már nemcsak ők, 
hanem a politikai szerepük is nevetséges. 


E két nagy nyugat-európai politikai mozgalom a vezetőinek hibái miatt, 
egyre inkább párt nélkül maradt mind a bal-, mind a jobboldal. Ez kínálta 
fel a Kisgazdapárt számára a politikai teret. Ennek a vezetése ugyan Antall 
Józsefre várt volna, de az illegalitásból maradt kisstílű vezetés, 
mindenekelőtt Iorgyán József, nem akarta a náluk minden tekintetben 
sokkal nagyobb politikust befogadni. 


A vezetésre ugyan sokan pályáztak, de a demagóg Torgyánnal senki nem 
vehette fel a versenyt. Aztán az ő vezetése alatt lett a Kisgazdapárt a 
múltjának szégyene. Végül aztán Orbán Viktoré is, aki megvásárolta, aztán 
megsemmisítette őket. 


Ha a fenti két párt annak idején nem dobja el a hatalmat, ma a politikai 
pályán sem az MSZP, sem a Fidesz nem rúgna labdába. A mai Fidesz a 
kereszténydemokrata mozgalom, a mai MSZP a szociáldemokrácia 
csődjének gyümölcse. 


Azzal, hogy mind a szociáldemokrácia, mind a kereszténydemokrácia 
képtelennek bizonyult az önszerveződésre, helyükre két párt lépett. A 
baloldalon az MSZP, a jobbon a Fidesz lett a gyűjtőpárt. A keletkezett 
politikai vákuum olyan nagy volt, hogy az MSZP megengedhette magának, 
hogy a mentalitásukban valóban utódpárti vonalat vivők legyenek a vezetői. 
1994-ben az MSZP a Szovjetunióban végzett, pufajkás, pártközpontos 
múltú Horn Gyula vezetése alatt is győzni tudott, bár négy év múlva már 
ennek köszönhette a hatalomvesztést is. E bukás után javult ugyan a 
pártvezetés összetétele, és már ez is elég volt a győzelemre. Remélhetőleg 
az őrségváltás az MSZP-ben nem állt meg. Sajnos ennek éppen a megnyert 
választások után fennáll a veszélye. Azt hihetik, hogy ők nyertek. Pedig 
Orbán vesztette el a hatalmat. 


Minek köszönheti a baloldal a választási győzelmét, illetve az Orbán- 
kormány leváltását? 


Semmiképpen nem a baloldal jó politikai munkájának. Ha Orbánt nem viszi 
tévútra a politikai ösztöne, ambíciója, és nem megy el túlságosan jobbra, 
fölényes győzelmét aligha tudta volna a baloldal megállítani. A választást 
ugyanis két tényező döntötte el: egyrészt a politikai közép megijedt a Fidesz 
túlságosan jobbra tolódásától, ezért inkább az MSZP-re szavazott, másrészt 
Orbánék jobboldalisága hódította el a MIÉP szavazóknak jelentős hányadát. 


Szögezzük le: a MIÉP választási bukását nem az SZDSZ jogos félelme, 
riadozása, hanem Orbán, és főként Kövér nacionalista demagógiája okozta. 
Orbánnak kell megköszönni, hogy Torgyán és Csurka kibukott a 
Parlamentből. Ez is történelmi érdem. De ez a viharos jobbratolódás 
vezetett Orbán bukásához, és a baloldal sovány győzelméhez. 


Ki a polgár 


Hatvan éve számomra egyértelmű a fogalom: polgár az, aki független 
mások hatalmától, azaz szellemi és gazdasági tekintetben független. Ez 
döntötte el számomra 1941-ben, hogy nem irodalmár és történész leszek, 
hanem mérnök, majd pályamódosítással közgazdász. Akkor még polgár 
lehetett az, aki elég vagyont örökölt ahhoz, hogy abból másokra nem 
szorulva megélhessen. Nekem, szerencsémre, ez eleve reménytelen volt. 
Ezért aztán a polgárrá válásomhoz az kellett, hogy olyan szakmám legyen, 
amiben nem vagyok másoknak kiszolgáltatva. Az eszembe sem jutott, hogy 
ezt azzal is elérhetem, ha olyan pártnak leszek a katonája, aki magát 
polgárinak deklarálja. 


Ilyen élettapasztalatok alapján érthető, irritált, amikor Torgyán József pártja 
is felvette a nevébe a polgári jelzőt. Egy szégyenletes nép-tribun is 
használhatta a polgári jelző vonzerejét. Orbán Viktor is felismerte a polgár 
szó vonzerejét, és egyáltalán nem polgári pártját is polgárok pártjának 
keresztelte át. 


Az én szememben polgári csak az a párt, aminek belső felépítése, 
struktúrája demokratikus, ahol nincs az első vezetőnek kiemelkedett, sőt 
vitathatatlan hatalma. Márpedig a Fidesz Orbán Viktor egyszemélyes pártja. 
A magyar történelemben, amióta van minisztertanács, a hatalmat birtokló 
párt első embere Rákosi óta nem követelt magának akkora 
engedelmességet, adott olyan kevés mozgásteret minisztereinek, mint 
Orbán Viktor. Ezzel nem hozom Orbánt Rákosival közös nevezőre. Sem 
egyéniségük, sem céljaik, de még módszereik sem vethetők össze. Csak a 
vezérkarukban játszott hatalmi igényük hasonló. Ilyen természetű 
hasonlóság van Orbán és Torgyán között is. Torgyán, éppen kis képességei 
miatt, még formai keretet is teremtett azzal, hogy a pártja alkotmányába 
bebetonozta magát, senki, semmilyen testület nem vonhatta kétségbe 
szeszélyes elképzeléseit, döntéseit. Orbánnak ilyenre nem volt szüksége, ő 


annyival nagyobb és tehetségesebb politikus volt vezérkara mindegyik 
tagjánál, hogy elég volt a tekintélye ahhoz, hogy mindenki az ő gondolatait 
lesse, és ne merészelje őt bírálni. 


Mindezek tudatában állítom, hogy a magyar történelemben éppen a két 
magát polgárinak nevező párt volt a legkevésbé polgári. A polgár az, aki 
szellemi, gazdasági tekintetben másoktól független. Márpedig a Fideszt 
nem az ilyen függetlenség jellemezte. Ebben a tekintetben a baloldali pártok 
sokkal inkább polgáriak voltak, és minden valószínűség szerint a 
Medgyessy-kormányt sokkal inkább jellemezni fogja a miniszterek és 
képviselők mozgásszabadsága, tehát polgáribb kormányzat lesz, mint 
Orbáné volt. 


Mi vitte Orbánt jobbra 


Először is le kell szögezni: amikor a Fidesz politikai pálfordulásának okát 
vizsgáljuk, nem annyira a Fideszről, mint sokkal inkább Orbán Viktorról 
kell beszélni. E pártban ugyanis nincs más olyan egyéniség és 
csoportosulás, melynek a politikai sorsa nem Orbán kezében van. Ezt 
nemcsak a párt tisztségviselői és képviselői tudják, hanem Orbán is, aki 
aztán ennek megfelelően viselkedik. 


Mi tehát az oka annak, hogy a liberális és ateista fiatalok csapata az 1998-as 
választások előtt, majd a hatalom birtokában egyre inkább jobboldali, 
klerikális és nacionalista mezbe öltözött? 


Orbán Viktor sokkal nagyobb politikai tehetség annál, hogy ne ismerje fel, a 
politikai paletta jobb oldala kiüresedett, a bal oldala foglalt, a liberális oldal 
pedig egy pártnak is szűk társadalmi háttér. Márpedig a magyar 
közvélemény jelentős hányada, közel fele örömmel fogadná, ha akadna 
olyan párt, amelyik folytatja a közel kétszáz éves nacionalista hagyományt, 
szövetséget köt a klérusokkal, mindenekelőtt a katolikussal, és támogatja a 
múlt felé forduló romantikus nacionalizmust. Ezzel szemben a Fidesz által 
korábban követett liberalizmusnak eleve szerény tábora van. Ráadásul ott 
nem lehet valaki vezér, és ezt a tábort aligha lehet kivonni a magyar 
zsidóság befolyása alól. Ezért aztán úgy látta, hogy az eddig liberális és 
antiklerikális Fidesznek a jobb oldalon a helye. Az átállás olyan kevés 
ellenállásra talált, hogy ez lett a Fidesz veszte, a mértékét nem lehetett 


szabályozni. Maga Orbán volna meglepve, hogyha elgondolkozna azon, 
hogy ő milyen mértékben akart konzervatív, klerikális lenni, mennyire akart 
jobbra menni, és hova jutott el mára. Mire a hatalom birtokában Orbán 
Viktor felébredt, oda került, ahol százötven éve Kossuth, száz éve Tisza 
István volt. 


Azon megdöbbenve, hogy ő gróf Tisza István szobrát koszorúzta, bevallása 
szerint pedig gróf Teleki Pál írásait tanulmányozza, újra elővettem Ady 
Endre Nagyváradon írt újságcikkeit, és megdöbbenve láttam, hogy Orbán 
szinte mindent elkezdett restaurálni, amit Ady elítélt, a magyar társadalom 
elárulásának tartott. Lett is belőle egy kis könyv, amiben a nagyváradi 
újságokban megjelent  Ady-cikkeket kommentálom. Ady politikai 
éleslátásában és Orbán kiváló politikai ösztönében van is egy soha nem 
gondolt párhuzam: 


Ady az 1900-as években, még jóval budapesti és párizsi élményei előtt, 
világosan felismeri, hogy a liberalizmusnak nemcsak nálunk, de még 
Nyugaton sem lesz olyan politikai ereje, ami képes lenne a feudális 
viszonyokat felszámolni. Erre csak a vörös munkásmozgalom lesz képes. 
Ebből vonja le a tanulságot: aki gyökeres politikai változást akar, liberális 
létére álljon a szocialista mozgalom zászlóvivői közé. Ne csak az tegye ezt, 
aki elhagyja a politikai karriert nem biztosító liberalizmust, hanem azért is, 
mivel a liberalizmusnak csak akkor lesz tere, ha a szocialisták összetörik a 
régi társadalmat. Ady forradalmi baloldaliságának tehát nem a liberalizmus 
elárulása, hanem annak szolgálata volt célja. A politizáló Ady megértésének 
ez a kulcsa. Csak ennek birtokában lehet összeegyeztetni magánéletének 
stílusát, lírájának fő értékeit. Ezért kellene mindenkinek előbb Ady 
újságírói munkáit tanulmányoznia, aki a költészetét meg akarja érteni. A 
liberális Adyt a tényleges liberális nézeteinek, felfogásának megfelelőből a 
baloldal felé az a felismerés vitte el, hogy gyenge a tábora. Ha győzni akar, 
át kell vándorolnia a politikai baloldalra. Csak a baloldal lehet elég erős 
ahhoz, hogy felszámolja a magyar társadalom fejlődésének, a 
nyugatosodásnak a két legnagyobb akadályát, a feudalizmust és a 
klerikalizmust. 


Száz évvel később a liberális, antiklerikális Orbán Viktornak azt kellett 
felismernie, hogy induláskor nagyra törő politikai céljaihoz képest erőtlen 
tábort választott. A liberalizmus két okból eleve alkalmatlan céljai 
eléréséhez. Egyrészt erőtlen, másrészt nem ad teret a történelmi szerepre, 


korlátlan hatalomra vágyó politikusnak. Az Európai Liberális Unióban azt 
kellett látnia, hogy ott csak viszonylag kis pártok vannak képviselve, és 
azok is csak olyanok által, akik nem megváltani, csak szerényen jobbítani 
akarják az országukat. Rá kellett döbbennie, hogy ez nem az ő tábora. Nem 
azért, mert a nézeteivel nem volt ez összeegyeztethető, sőt még tetszett is 
neki, de a céljaira eleve alkalmatlanok társaságába került. Számára ugyanis 
nem a magyar társadalom liberalizálása volt a cél, hanem a hatalom. 
Márpedig arra a liberalizmust éppen olyan kevéssé tartotta alkalmasnak, 
mint száz évvel korábban Ady Endre. 


Rá kellett döbbennie, hogy a nála sokkal szerényebb és mértéktartóbb 
Antall József jobb úton járt, mert az alkotmányos konzervativizmus sokkal 
alkalmasabb a történelmi szerep betöltésének alapjaként, mint a 
liberalizmus. Így lett előbb Antall József, majd Tisza István a mintaképe. 
Fel kellett tehát a liberalizmusát rúgnia, és át kellett állnia konzervatív 
jobboldali politikára. Ezt a tényleges helyzet is nagyon megkönnyítette, a 
jobboldal kiürült. Az MDF tábora az 1994-es katasztrofális vereség hatására 
szétesett, vezetői keresték a korábbi súlyuknak megfelelő folytatást, vezérre 
vártak. Orbán tehát a legjobbkor jelentkezett azzal, hogy csapata 
segítségével megmenti az MDF-fel veszendő politikai állásukat. Ezt meg is 
tette, hiszen a 2002-es választásokon is bekerült egy közepes frakciójuk. Az 
is lehet, hogy négy év alatt a Fidesszel szerepet cserélhetnek, ha az a 
jelenlegi mértékben jobboldali marad. E két párt közül az lesz 2006-ban az 
erősebb, amelyik közelebb marad a magyar társadalom centrumához. 
Márpedig erre a szerepre Dávid Ibolya sokkal alkalmasabb, mint Orbán 
Viktor. 


A Fidesz és az iskola 


A Fidesz, és Orbán Viktor a választás első fordulója után azzal lépett a 
magyar társadalom számára életveszélyes útra, hogy a diákok hangulatának 
meglovagolásához fordult. Ebben jó szövetségesre talált általában a mindig 
viszonylag konzervatív pedagógusokban, mindenekelőtt az egyházi 
iskolákban. 


Kezdem azzal, hogy az egyházi iskolák nem árthatnak semmivel annyira 
maguknak, mint az egyértelműen jobboldali politizálással. Nincs olyan 
nyugat-európai társadalom, amelyik eltűrné az egyházak egyértelmű 


politikai állásfoglalását. Amilyen mértékben a magyar társadalom is nyugati 
típusúvá válik, ez nem lesz tűrhető. 


Tisztességtelenebb és a magyar társadalomra önveszélyesebb fegyvert el 
sem tudok képzelni, mint az iskolákba bevinni a pártpolitikát. Elég volt 
látni a televízió képernyőjén az Orbán Viktort hallgató és érte lelkesedő 
tömeg átlagkorát, azok viselkedését, a sok zászlót és kokárdát, a résztvevők 
extázisát ahhoz, hogy kellemetlen emlékeim elevenedjenek fel. A 
Hitlerjugenddel való összehasonlítást ugyan túlzásnak tartom, főleg azért, 
mert, szerencsére, ma nincs mögöttük Hitler. De sokak ijedelmét megértem. 
Nem annyira a Fidesz céljai a veszélyesek, hanem a módszerek. 


Az egyházi iskolákat eleve azért tartom veszélyesnek, mert félek, hogy nem 
tudják szétválasztani a neveléstől, a tanítástól a saját vallási, politikai 
meggyőződésüket. Még azt is elismerem, hogy az egyházi iskolák 
pedagógusai az erkölcsi nevelésben megelőzik az állami kollégáikat, de én 
nem kérek abból az erkölcsből, ami szorosan valamelyik vallási 
felekezethez, politikai ideológiához tapad. Minden embernek joga legyen 
vallást, ideológiát választani, de az állam által fenntartott oktatási 
rendszernek ne legyen joga gyerekeket vallással, vagy ideológiával idő előtt 
megfertőzni. Márpedig a rossz értelemben vett egyházi iskolák ezt teszik. 


Hosszú életemet végigkísérték azok a tapasztalatok, amikor a politikai 
hatalom a gyerekeket a saját ideológiájához, politikai céljaihoz akarta 
idomítani. Ezt tette az én gyerek- koromban is, amikor a nacionalizmust, az 
irredentizmust, és végül az antiszemitizmust bevitte az iskolába. 


Aztán a sztálinizmus sajátította ki az oktatási rendszert. Az úttörőktől 
kezdve az egyetemistákig a rendszer híveket akart képezni magának. Ekkor 
a magyar oktatás és a janicsáriskola között nem láttam lényegi különbséget. 
Annak ugyan örültem, hogy a nép széles rétegei végre eljutnak az 
egyetemekig, hogy lesz végre magyar etnikumú reálértelmiségünk, de 
féltem a képzés agyonpolitizálásától. Szerencsére a félelmem alaptalan 
maradt, mert a janicsároknak szánt fiatalok lettek az ázsiai diktatúra 
megdöntésének, illetve a legvidámabb barakk kialakításának fő ereje. Nekik 
köszönhetjük 56 dicsőségét, a reformkommunizmust, a fokozatosan 
reformálódó gazdaságot, az 1989-es sima átmenetet. 


Azt ma már minden nyugati demokráciában az egyik legjobban üldözendő 
bűnnek tekintik, ha a felnőttek a gyerekekkel szexuális kapcsolatot 


teremtenek, de arra még nem jöttek rá, hogy nem kevésbé veszélyes a 
társadalomra, ha a gyerekeket vallási, illetve ideológiai bigottságra nevelik, 
mielőtt megérnének arra, hogy saját maguk válasszanak. 


Tudom, hogy ez az állításom ma még a legtöbb ember számára 
istenkáromlásnak számít, de azért látni kell, hogy a fejlődés ebbe az 
irányban halad, akik előttünk járnak, azoknál már ez a gyakorlat. Arra 
ugyan nem gondoltam, hogy a szülők nem keresztelhetik meg a 
gyermeküket, hogy az ő politikai beállítottságuk, hazafiságuk legyen rejtve 
a szülők példáját követő gyermekek elől, de annak már eljöhetett volna az 
ideje, hogy az iskolában ne legyen választóvonal a vallás vagy a politikai 
állásfoglalás. A pedagógusok és az iskolák ezekben a kérdésekben 
maradjanak szigorúan semlegesek. 


A fentiekből már kiderül, hogy csak a legmélyebb botránkozással nézem 
azt, amikor egy, a tömegekre szuggesztív hatású politikus a választásokon 
elbukva a diákokat állítja maga mögé. Pszichológiai alapon ugyan 
megértem, hogy egy, a felnőttek világában a vártnál lényegesen rosszabbul 
szereplő néptribun nem tud ellenállni a kísértésnek, hogy vonzerejét a 
diákokon, vagyis azokon mutassa be, akiket fanatizálni képes. Azt még 
kevésbé értem, hogy a pedagógus alvezére ezen nemcsak nem botránkozik, 
hanem versenyezni akar főnökével abban, amit ő hivatásánál fogva nem 
engedhetne meg magának, és ráadásul természeténél fogva erre eleve 
alkalmatlan. Baj van a politikai élet normáival abban a társadalomban, 
amiben sor kerülhet arra, hogy a választások vesztese azzal vigasztalhassa 
magát, hogy a diákokat ő tudja jobban lelkesíteni. 


Ahogy a diákjait szexuálisan zaklató tanárnak nincs helye a katedrán, ne 
legyen helye a politikai életben a diákokat politikai harcba hívó 
politikusoknak sem. 


A fentiek alapján kimondanám, hogy az oktatáspolitikát csak olyanra 
szabad rábízni, aki nem politikai babérokra törekszik, aki nem hivatásos 
politikus. Ezt most azért is hangsúlyozom, mert fennáll a veszélye annak, 
hogy az új kormányban is főfoglalkozású politikus lesz az oktatási tárca 
vezetője. Ahogy tragikus hibának tekintettem azt, hogy az volt az oktatási 
miniszter, akire a kiélesedett választási harc vezetését bízták, ugyancsak 
tragikus hiba volna az, ha ezt a tárcát ismét profi politikusra bíznák, és még 
rosszabb következményekkel járna az, ha ez a miniszter szabaddemokrata 
volna. Ha az oktatási rendszert meg akarjuk szabadítani a számára 


végzetesen hibás agyonpolitizálástól, akkor ezt ne akarjuk liberális 
politikusra bízni. Most nem arra van szükség, hogy az ellenkező végletbe 
essünk, hanem arra, hogy a tárcának olyan vezetője legyen, aki felette áll a 
mindennapok politikai kocsmáin. Az eleve többségében konzervatív és 
nacionalista pedagógustársadalmat csak türelemmel lehet az apolitikus 
oktatás ügyének megnyerni. 


A politika társadalmi jelentősége 


Ennek az állításnak a bizonyítására ismét vissza kell nyúlni a magyar 
politikai élet százötven éves történetéhez. 


A szuggesztív erejű Kossuthnak sikerült először elérnie azt, hogy a magyar 
társadalom első kérdése ne a meggazdagodása, ne a társadalmi 
modernizációja, ne a képzettség emelése, de még ne is az erkölcse legyen, 
hanem a politikai állapota. Kossuth megbukhatott, de az uralkodó hatalom 
tovább ápolta ezt a deformációt. Ezt követtük a kiegyezés után, azután még 
inkább a két háború között. A legbetegesebb túlzása ennek is a Rákosi-kor 
volt, amikor már a magánéletben, az iskolában, a munkahelyen is 
elődlegessé vált a politikai hovatartozás. Antall József még mértékkel 
akarta restaurálni a nemzeti érdek elsődlegességét, mégis belebukott. Ő nem 
rendelkezett a néptribuni képességekkel. Orbán Viktornak viszont sikerült 
visszahozni az agyonpolitizálást alapító atyjához. 


Ismét csak utalok a történelmi fricskára, hogy a Kossuth szerepében 
tetszelgő, a hozzá hasonló néptribuni képességekkel rendelkező Orbán 
Viktortól megijedt szabaddemokraták Kossuth nevével vívják politikai 
harcukat. 


A társadalom  agyonpolitizálása tipikus kelet-európai kulturális 
karaktervonás, a Nyugat ehhez képest mindig apolitikus volt. Ha nagyritkán 
egy-egy forradalom ki is lendítette őket a politikai nyüzsgés irányába, 
gyorsan kijózanodtak, és tovább élték a mi fogalmaink szerint apolitikus 
életüket, dolgoztak, tanultak, gazdagodtak. 


Kinek van igaza a politika társadalmi jelentőségének kérdésében? 


Arra nem lehet hivatkozni, hogy ott is fontosnak tartják a politikát, 
különösen a politikusok. Ez is egy szakma a sok közül, ami túlértékeli a 
saját jelentőségét. 

A reális mérleget akkor állíthatjuk fel, amikor egyrészt megvizsgáljuk a 
politizálás történelmi hatását, másrészt megnézzük, hogyan zajlik náluk le 
egy választás. 


Ami a hosszú távú hatékonyságot illeti, nem találunk példát arra, hogy a 
nagyobb politikai aktivitás a politikai passzivitással szemben eredményt 


hozott volna. Ezt bizonyítja az is, hogy a politikát jobban halmozó Kelet- 
Európa lemaradt az apolitikusabb Nyugattal szemben. Minden bizonnyal 
ennek nem elsősorban a politika az oka. De Nyugat-Európában sem 
találunk példát arra, hogy a jobban politizáló népek többre vitték volna. 
Sokkal inkább láthatjuk ennek az ellenkezőjét. Ami pedig a magyar népet 
illeti: ahányszor sikerült az erre alkalmas néptribunnak a politikát állítani az 
élet előterébe, mindig nagy tragédiával fizettünk érte. 


Orbán Viktor a választás elvesztése óta úgy csinál, mintha minden 
állampolgárnak az volna a egyetlen problémája, hogy melyik párt vezeti 
négy éven keresztül az országot. Nem tartozom ugyan az apolitikus 
emberek közé, életem során mindig nagyobb szerepet játszott nálam a 
politika, mint a lakosság 99 százalékában, de a legfontosabb szerepét talán 
egy hétig 1956 októberében éreztem, azelőtt és azóta azonban soha. Mindig 
fontosabb volt az otthonom helyzete, a házasságom, a gyermekeim, az 
anyagi feltételek biztosítása, a szakmai feladataim. Ahogy öregszem, az 
egészségem is egyre fontosabbá válik. Fontosabbnak tartottam egy szép 
kirándulást, egy randevút, egy utazást, mint a választáson való részvételt. 
Általában kedvezőtlen tapasztalataim voltak azokról, akik mindent a 
politikára tettek. 


Minden politikai pártban találtam olyanokat, akiket becsültem, és egyik sem 
állt csak ilyenekből. Még a számomra szélsőséges pártokban is ismertem 
olyanokat, akiknek ezen kívül nem is volt más fogyatékosságuk. Mindig 
arra vágytam, hogy a népem életében minél kisebb szerepet játsszon a 
politika. Ezt a mesterséget bízza azokra, kiknek ez a szakmájuk. Azok 
közül válassza ki a maga számára legkevésbé rosszat. Aztán felejtse el a 
szavazási eredményeket újabb négy évre. 


A kisebb pártok tévelygése 


Annak érdekében, hogy megértsük, hogyan lett mára a magyar politikai élet 
egyre inkább kétpólusú, szólni kell a liberális pártnak, az SZDSZ-nek az 
elmúlt tízéves szerepéről is. 


Ez a párt nagyon jól indult. A zsidó értelmiség ismét gyorsan helyezkedett. 
A betegesen antikommunista propagandájának és szellemi súlyának 
köszönhetően az első választás után az országgyűlés második pártja lett. 


Gyors politikai reflexe azonban hosszú távon hibásnak bizonyult. Nem 
fogadták meg Ady tanácsát: Nem győzhet az a liberalizmus, amelyik nem 
szövetkezik a szocializmus politikai erejével. Ehhez járult volna az én 
tanácsom: Sokat árt a liberalizmusnak, aki azt gyorsabban akarja a magyar 
néppel elfogadtatni, mint amennyit az megemészteni képes. Az SZDSZ 
erőszakossága, túlbuzgósága is szerepet játszott abban, hogy felerősödhetett 
az antiszemitizmus. Az 1998-as választásokon aztán az SZDSZ elvesztette 
vidéki szavazatainak kétharmadát, és a jobboldalra leadott szavazatok 
jelentős része is az ellenük való tiltakozás volt. Ezen keresztül ők segítették 
be a legnagyobb ellenségüket, a MIÉP-et a Parlamentbe. 


Az SZDSZ most, végre a helyére került. Rájuk, még a nálunk sokkal 
erősebb liberális társadalmi múlttal rendelkező nyugati társadalmakban is, 
az öt százalék körüli szavazat a jellemző. Ott még az sem okoz bajt, ha be 
sem kerülnek a Parlamentbe. A magyar társadalomban azonban örülni kell, 
ha a képviselői ott vannak. Csak ne akarjanak sokkal nagyobb szerepet 
játszani, mint amekkorák, mert akkor a MIÉP visszakerül. 


A végső választási eredmények azt mutatják, hogy az SZDSZ ugyan 
bekerült a Parlamentbe, de alig a minimális határ felett. Ehhez kívánkozik: 
jó ideig ez lesz az utolsó parlamenti szereplésük, ha nem változtatnak a 
politikájukon. Már az előző választáson kiderült, hogy a választók jelentős 
hányada ellenük szavaz. Nem akarja őket a hatalom részeseinek látni. 1998- 
ban az MSZP abba bukott bele, hogy eleve vállalta az SZDSZ-szel való 
koalíciót. A mostani választás második fordulója ismét azt mutatta, hogy a 
velük való szövetség az MSZP-nek többet árt, mint használ. Az első 
fordulóban egyetlen területi képviselőjük nem került be, még a második 
helyet sem szerezte meg. Mégis ragaszkodtak a javukra való hét 
visszalépéshez. Ebből kettő ugyan bekerült, de öt további biztos hely 
elveszett. Az MSZP tehát hét helyet eleve feláldozott azért, hogy az 
SZDSZ-t támogassa. De az MSZP-t nem azért támogatták az első 
fordulóban az SZDSZ-re szavazók, mert a pártjuk azt mondta, hanem azért, 
mert féltek a MIÉP-től. 


Most azonban a Parlamentbe éppen bekerült törpe elkezdett ugrálni, 
eljátszani a négy év előtti Torgyán-szerepet, hogy ő a mérleg nyelve, kapjon 
legalább négy tárcát, és ráadásul más politikai pozíciókat is. A tényleges 
helyzet azonban az, hogy az SZDSZ-nek kellene leginkább örülnie annak, 
hogy az MSZP győzött, és leválthatja a kormányt. Mit csinálhatna, ha nem 


kötnek vele koalíciót? Megbuktatná a kormányt, hogy jöjjön vissza a 
MIÉP? Ebben az érdem nélküli támogatásban az 1998-as Orbán-Torgyán, 
és a Medgyessy-Kuncze közötti marhavásár között nincs erkölcsi 
különbség. Ismét a száz, egyébként reménytelen egyéni körzetben elért 
hellyel dicsekszenek. 


Mit áldozott fel az SZDSZ azzal, hogy visszalépett? Semmit, mert semmi 
esélye sem volt, hogy akár egyetlen helyet is szerezzen. Az MSZP viszont 
elvesztett hetet. Ez is annak a bizonyítéka, hogy a kisebb pártok vezetői azt 
feltételezik, hogy csak nekik van politikai érzékük, a választóknak nincs. 


Azt viszont a választókkal szemben sértésnek tartom, hogy ők első helyre 
behoznak valakit, aztán a győztes, pártja parancsára, visszalép a 
harmadannyi szavazatot sem kapott harmadik javára, hogy esetleg 
nyerhessen. Hét eset közül ötben aztán a Fidesz nyert. Jó volna, ha nem 
játszanának a töredék-szavazatra akkor a kis pártok, ha a választás tétje a 
jobb-, illetve a baloldal győzelme. 


Az SZDSZ önzésének köszönhetően az új kormánynak húsz helyett csak 
tízfős többsége lett a Parlamentben. Most mégis ők mondják, hogy ők 
mérleg nyelve, és követelőznek. A mérleg nyelvéről az ezópusi mese jut 
eszembe, hogy az igavonó ökör szarván ülő légy azt mondja, ő húzza az 
ekét. Nem a mérleg nyelve dönt, hol legyen a nagyobb súly, hanem a 
nagyobb súly mozgatja a mérleg nyelvét a maga irányába. 


Igazán örültem, hogy a MIÉP nem, az SZDSZ viszont bekerült. Örömmel 
látnám őket továbbra is, de ehhez nekik kell belátni, hogy nem a farka 
csóválja a kutyát. 


Éppen a kisgazdák 1998 utáni, és az SZDSZ mostani ugrálása indokolná 
azt, hogy a visszalépésekkel ne lehessen marhavásárt kötni. Veszítse el a 
jövőben minden párt a töredékszavazatát, és az első helyről ne lehessen 
visszalépni. Az utóbbi ugyanis nem más, mint a politikai pozíciókkal 
játszadozók kénye-kedve szerint a választók szavazatának semmibevétele. 


Hozzáteszem: a baloldal második fordulóbeli gyengébb szereplésének csak 
egyik oka volt a Fidesz eredményes, az MSZP hibás politikája, a másik 
tényező a választók jelentős részének SZDSZ-ellenessége volt. Nem érzem 
magam nagy jóstehetségnek, hogy ez volt az SZDSZ utolsó Parlamentbe 
kerülése. Négy választáson keresztül folyamatosan teret vesztettek, de 
ebből sem ők, sem az MSZP nem tanult. 


Minél inkább el van maradva egy ország társadalma a nyugat-európai 
élvonaltól, annál nagyobb abban a liberalizmushiány, ebből fakadóan annál 
jobban kell örülni, ha a politikai életében szerepe van, de annál 
nevetségesebb, ha a liberális párt a vezető szerepre, a politikai hangadásra 
számít. Az SZDSZ-nek meg kell végre tanulnia, hogy nem követelhet 
szellemi súlyának megfelelő politikai súlyt, meg kell elégednie azzal, hogy 
a baloldalt támogatja, annak megbízható szövetségese. Jól jellemzi a 
súlytévesztést az a tény, hogy az SZDSZ képviselői aránytalanul sokat 
szerepelnek a Parlamentben, hogy a pártvezetés egy szűk baráti kört jelent 
akkor is, ha egymással néha vitatkoznak. Szerencsére azt már belátták, hogy 
az élre kívülállót kell választani. Kuncze nélkül már bent sem lennének a 
Parlamentben. 


A Torgyán vezette FKGP szinte kínálkozott az elnyelésre. Ez a párt ugyan 
rendelkezett a történelmi gyökerekkel, de Torgyán mérhetetlen önimádata 
és beszámíthatatlansága miatt nem jelentett Orbánnal szemben ellenlábast a 
politikai jobboldalon. A párt eredeti táborát jelentő parasztság hatvan év 
alatt a lakosság nagyobbik feléről a huszadára csökkent. Parasztok már alig 
maradtak, a párt csak az őket túlélő parasztromantikára és ellenzékiségre 
építhetett. Így szorultak Orbán és Torgyán egymásra, lettek egymást 
megfojtani tervező szövetségesek. Kettejük között azonban csak Orbán 
lehetett a győztes. Ez a 2002-es választás előtt be is következett. Annak 
következtében, hogy Torgyán Orbántól komoly politikai szerepet és sok-sok 
pénz elosztásának lehetőségét kapta meg politikai szövetségi szolgálataiért, 
nemcsak ő, de az FKGP is eltűnt a politika színpadáról. Ezt a történelem, 
mint jó pontot, Orbán javára fogja írni. Rossz pontja marad viszont az, hogy 
három éven keresztül a magyar társadalmat megszégyenítő szerephez is ő 
juttatta Torgyánt. 


Orbán előszeretettel karolta fel a középjobboldali és konzervatív bukott 
politikusokat is, akiknek már nem volt semmi esélyük az önálló talpra 
állásra. Azt hitte, hogy ezeknek még van szavazótáboruk. Kiderült, hogy 
nincsen. De jók bólogatni. 


Orbán győzelmének fogta fel a Magyar Demokrata Fórum bedarálását. 
Ebben sajnos a Fórum egyetlen, országosan népszerű tagja, Dávid Ibolya 
szorgosan segédkezett. Sikerült elfogadtatni, hogy a Fidesszel közös listán 
induljanak. Nem kell nagy fantázia, hogy a Fórum felszámolása több 
szavazatot vitt el, mint amennyit az önálló párt hozott volna. Orbán ez 


esetben is türelmetlen volt, ráért volna a második fordulóra várva 
hasznosítani ezt a természetes szövetségesét. Jellemző módon az MDF 
önállóságához ragaszkodó, majd leváltott Lezsák Sándor sokkal kisebb 
országos támogatottság mellett egyenesen került a Parlamentbe, Dávid 
Ibolya pedig csak a második fordulóra. Még jellemzőbb, hogy ő is, aki négy 
éven keresztül a legnépszerűbb politikus volt, a választási hajrában 
hisztérikus fehérnép lett. Nem csoda, rossz lóra tett. 


A Fidesz jobbra ment 


A konzervatív és mérsékelt jobboldali pártok könnyű behódolása azt a 
látszatot keltette Orbánban, hogy a szélsőjobbot is megnyerheti magának. 
Nem vette észre, hogy ugyan megbuktatja a MIÉP-et, de elveszti a 
mérsékelt szavazók jelentős többségét. Ez aztán olyan fényesen sikerült, 
amire a baloldal és a liberálisok soha nem lettek volna képesek. Neki mára 
nagyobb és erősebb pártja van, mint álmodni merte volna a négyéves 
kormányzása alatt, viszont a támogató tábora beszűkült. 


Amennyire 1998 után azt lehetett várni, hogy Orbán néhány ciklusra 
berendezkedik, ma az is lehetséges, hogy nem kerül még egyszer hatalomra, 
hacsak nem változtat politikai stratégiáján és nem helyezi át a hangsúlyt 
kissé a közép irányába, vagy az is, hogy az MSZP sem tanul a hibáiból. 


A rendszerváltás után lassan fejlődő Fidesz az 1998-as váratlan választási 
győzelme után nagyon gyorsan az egész jobboldalt képviselő párt lett. 


Minden, a szinte semmiből indult pártnak a végzetes hibája azonban az, 
hogy a kezdeti szűk körből verbuválódik a hatalmi elitje. Érzésem szerint 
Orbán Viktorban nagyon korán megérlelődött a terv, hogy Magyarország 
miniszterelnöke lesz. Végignézve a potenciális konkurenseken, joggal 
tartotta magát erre a feladatra a leginkább alkalmasnak. Tekintve, hogy ez a 
terve már a Bibó Kollégium szobáiban, annak közösségében fogalmazódott 
meg, ezt a szűk baráti kört tekintette célja eszközének. Ez még nem is lett 
volna baj, ha egyre feljebb emelkedve fokozatosan kicseréli a vezérkarát. 
Orbán annyira bízott saját képességeiben, hogy neki nem vezérkarra, hanem 
engedelmes, hozzá mérten törpe képességű lakájokra volt szüksége. Így 
jöhetett létre a nemcsak a magyar, de a világtörténelemben példátlan 
helyzet, hogy egy ország vezetését egy kollégium baráti köre gyakorolta. 


Arra ugyan volt példa, hogy illegális csoportocskák hatalomra kerülve csak 
egymásban bízva, a hatalom elitjét a maguk szűk köréből szervezték. Ez a 
másokkal szembeni bizalmatlanság általában a hataloméhes diktátorok, és a 
bolsevikok öröksége. Demokratikus társadalomban azonban kudarcra van 
ítélve. 

Azon a példátlan anomálián, hogy egy szűk kollégiumi baráti kör akarta 
uralni a magyar politikai életet, még a politológusok sem akadtak fenn. 
Pedig közhelynek kellene tekinteni, hogy a világ legjobb iskolájából, még 
kevésbé kollégiumából sem kerülhet ki olyan közösség, amiből kettő 
alkalmas a vezérkari tisztségre, azaz egy ország politikai élcsapatában való 
tagságra. Ha sokat akarunk mondani, akkor a Bibó Kollégium sok száz 
diákja közül legfeljebb három olyan lehetett, akire minisztériumot, vagy 
akárcsak egy térséget is rá szabad bízni. Azt hiszem, Orbán végig tisztában 
volt azzal, hogy szűk tanácsadói között nincs olyan, akire érdemes volna 
hallgatnia, aki nem olyan kicsi hozzá képest, hogy legfeljebb eszköze lehet, 
nem tanácsadója. 


Érdekes volna kielemezni, volt-e alkalma Orbán Viktornak arra, hogy 
jelentős egyéniségekkel találkozhasson, lemérhesse saját képességét, 
műveltségét, megtanulja az erkölcsi normák jelentőségét. Nemcsak 
politikusi képességek tekintetében vették törpék körül, de szellemi és 
erkölcsi mértékkel mérve sem kötődött soha olyanokhoz, akikre fel kellett 
volna néznie. 


Ezért aztán nem teljesítményt, hanem alázatos engedelmességet várt el 
minisztereitől, a Fidesz-vezetőtől és még a képviselőktől is, vagyis nem 
kaphatott tévedései alkalmával figyelmeztető tanácsokat. A Fidesz-fiúk kis 
képességét a közvélemény egyre jobban, Orbán tévedéseit azonban egyre 
kevésbé látta. Pedig neki is látnia kellett volna, hogy a miniszterei közül 
csak azok ütötték meg a mértéket, akik nem is voltak Fidesz-tagok, akik 
nem tartoztak az alapítók közé: Martonyi, Dávid Ibolya és Matolcsy. De 
még ezek sem tűntek ki az önálló véleményükkel. Martonyi higgadtsággal 
igyekezett Orbán néha vad külpolitikai ötleteit csillapítani. Dávid Ibolya 
egyedül szerzett kimagasló népszerűséget. Matolcsy növekedéspártoló 
gazdaságpolitikájával és ügyeskedésével annyi pénzt varázsolt elő, amivel 
nem lett volna szabad elveszíteni a választásokat. 


Az induló gárdából csak Pokorni, ő is csak mint miniszter vizsgázott jól. 
Mint pártelnök, a választási harcban elvesztette korábbi higgadtságát, 


átvette a többiek harcosnak szánt hisztériáját, és népszerűsége egyre lejjebb 
csúszott. Ez alól végül már Dávid Ibolya sem tudta kivonni magát. 


Orbán ténylegesen terveibe bevont szűk csapata alig haladta meg a 
kártyaparti számát és színvonalát, de azok sem döntöttek, csak őket a 
többieknél korábban informálta Orbán az elképzeléseiről. 


Formailag rangjuknak méltóan kezelte a lenyelt pártok képviselőit, de 
érdemben szerepet ők sem kaptak. Örüljenek annak, hogy képviselők 
lehetnek. 


Orbán minisztertanácsát úgy is megfogalmazhatjuk, hogy csak egyetlen 
olyan tagja volt, aki a politikai pályája előtt és után többet keres, mint 
amennyit miniszterként. A többi miniszter és államtitkár azért esett már a 
vereség bevallása előtt pánikba, mert hatalom nélkül életképtelenek, 
néhányuk, az életképesebbek is kevesebbet fognak keresni. Nem ártana a 
hatalmi posztok betöltése során olyan elvet érvényesíteni, hogy csak az 
jöhet szóba, aki előtte és utána többet keres, mint a hatalom birtokában. 
Nem becsülöm azt a politikust, aki azért politizál, hogy legyen miből 
megélnie. 


Aki azt hiszi, hogy egy kollégium diákjainak szűk, baráti köréből lehet 
működőképes kormányt alakítani, menjen el egy húszéves találkozóra, és 
látni fogja, hogy a nagy többségük még vezetettnek sem vált be. 


Mivel Orbán annyira okosnak hitte magát, hogy neki nincs szüksége 
bírálatra, jó tanácsra, elég, ha az elvárásait gondolkodás nélkül végrehajtják, 
a hatalmával együtt bővült körbe is csak azokat a karrieristákat fogadta be, 
akik, éhezve a beosztotti hatalomra, gátlástalanul kiszolgálták. Neki ugyan 
voltak kiváló politikusi ötletei, melyek közé elhamarkodottak, elhibázottak 
is kerültek, de ezek is, a jók hatását lerontva, a szolgahadtól dicsőítve életre 
kelhettek. Nem hiszem, hogy volt olyan miniszterelnök, akinek a tanácsadói 
ennyire gyengék lettek volna. Nemcsak a képességük volt elszomorítóan 
gyenge, hanem a kiszolgáltatottságuk, ebből fakadóan az erkölcsük is. Nem 
ismerek olyan tanácsadóját, aki számára nem az Orbán-szolgálat volt az 
egyetlen érvényesülési út. Ennek megfelelően teljesítették a bólogató 
szerepüket. 


Az elmúlt négy év során nem volt olyan eset, hogy Orbánnak akárcsak 
egyetlen, hibás ötletét az apparátusa bírálni merészelte volna. Pedig a sok jó 


között bőven voltak hibásak is. Márpedig egy rossz ötlet erőltetése 
lerombolja a tíz jó pozitív hatását. 


Orbán ugyan okosan döntött, amikor a pártelnöki poszton a hisztérikus, 
gyűlölködő Kövér Lászlót Pokornival cserélte fel, de nem volt 
következetes, mert Kövér azután is tovább járathatta le a Fideszt. Kíváncsi 
vagyok, mikor kényszeríti Orbánt a politikai reálérzéke arra, hogy 
véglegesen megszabaduljon Kövértől, aki bolsevik szenvedéllyel gyűlöli a 
bolsevikoknak nemcsak az unokáit, de még az árnyékát is. Orbán politikai 
erénye, hogy a meggyőződését az érdekének megfelelően módosítja, Kövér 
azonban a bigottság, a politikai türelmetlenség megtestesülése. Nem illenek 
össze. 


Számomra Orbán kártékony tanácsadói között a legkártékonyabb a 
történész szerepében tetszelgő Schmidt Mária volt. Orbán kiváló politikai 
szimattal ismerte fel, hogy a jobboldal megnyeréséhez a romantikus magyar 
történelemfelfogás hangsúlyozott tálalása milyen fontos. A céljaihoz át 
kellett írni az előző ötven év történetét is. Erre a célra ajánlkozott Schmidt 
Mária. Ő tölthette be a tudományos gyűlöletkeltés főszerepét. Általában 
borsózik a hátam, ha egy politikus gyűlöli az ellenfeleit, súlyosabb, ha ezt 
egy történész teszi, de ha ezt egy nő teszi, iszonyatos. Egy nő akkor a 
legrosszabb, ha a gyűlöletét tudósként dobja a piacra. Remélem a Terror 
Háza nem fog a jelen formájában sokáig állni, de én meghagynám a 
, Gyűlöletkeltés Háza" címen. És kiírnám: Ötletgazdája Schmidt Mária. 


Orbán Viktort ugyan nem kell félteni attól, hogy veresége után visszavonul 
a magánéletbe, mert neki a politikai hatalmi harc a lételeme, ebben rejlik a 
tehetsége. Szerencsére, már soha nem lesz az, aki lehetett volna, ha okosan 
élt volna az alkalommal. Vagy mérsékelni tudja a politikai ambícióit, és 
középre áll, így talán vissza tudja szerezni a hatalmat, vagy az örök ellenzék 
félelmetes politikusa marad. 


Orbán politikai példaképei 


Én ugyan elszakadtam minden Fideszt támogató munkától, amikor a 
kisebbségi kormányzást elutasítva, az első forduló után Torgyánnal 
szövetkezett, de a fiatal jobboldal hatalomra kerülését nem tartottam 


közveszélyesnek. A Horn Gyula és csapata által vezetett MSZP leváltását 
még a baloldal számára is hasznos leckének tartottam. 


A Torgyánnal való szövetségét — Orbán pillanatnyi politikai 
türelmetlenségével mentettem. Nem merte vállalni a kisebbségi 
kormányzást, pedig csak ez mentette volna meg a későbbi hibáitól, és ezen 
keresztül a bukásától. Hívei azzal mentegették, hogy az első forduló után 
nem volt számára más út. Én meg azt állítom, hogy csak más út volt reális. 


Érdemes itt további négy évvel visszamenni. Akkor Horn Gyula és csapata, 
önbizalom hiányában még az abszolút többség birtokában sem vállalta a 
kormányzás felelőségét. Az SZDSZ-szel kötött koalíció azonban olyan 
többséget teremtett, amiben mind az arrogancia, mind a butaság is 
kormányzóképesnek látszott. Ha 1994-ben az MSZP egyedül vállalja a 
kormányzást azzal, hogy a konkrét ügyekben hol az SZDSZ-szel, hol az 
akkor még liberális és antiklerikális Fidesszel alakít ki közös véleményt, az 
SZDSZ nem válhat olyan arrogánssá, ami négy év után a katasztrofális 
bukását hozta maga után, a Fidesz pedig nem mehet olyan gátlástalanul 
jobbra, ahogyan tette. Az országos politikában egy-egy hatalmi félrelépés 
igen jelentős politikai változást indíthat útjára. 


Visszatérve az Orbán- Torgyán-paktumra. Ténylegesen Torgyán a Fidesznek 
nem sok szavazatot hozott, hiszen egyrészt az egyéni körzetekben harmadik 
helyre került kisgazdák szavazói, ha nem akarták elveszteni a szocialisták 
javára a szavazatukat, Torgyán tanácsától függetlenül a Fidesz jelöltjére 
szavaztak volna, másrészt Torgyán egyetlen olyan helyen sem léptetett 
vissza, ahol nyerési esélyei voltak. A kisgazdákra szavazók annyira 
gyűlölték Horn Gyulát és kormányát, hogy más lehetőségük nem maradván, 
mindenképpen a Fideszre szavaztak. A Fidesz tehát a második fordulóban 
győztes, és választási szövetség nélkül is a legerősebb, ebből fakadóan a 
kormányalakításra alkalmas párt lett volna. 


A kisebbségi kormányát nem merte volna senki megbuktatni, mert az újabb 
választás kiírását jelentette volna. Ami fölényes Fidesz-győzelmet hozott 
volna. Tudom, hogy feltételezésem tele van volnákkal, de ismerve az akkori 
közhangulatot, a szavazók felháborodással fogadták volna a Fidesz 
megbuktatását. A megismételt választás minden bizonnyal Fidesz- 
győzelmet hozott volna. 


Már Antall József bukásának is az volt az oka, hogy a történelem kerekét 
nem előre, hanem hátra akarta fordítani. Ez a magyar dzsentrinek még illett, 
de Orbántól nevetséges volt. Antall eleve alkalmatlan volt arra, hogy a 
tömegeket megmozgassa, ő parlamenti eszközökkel akarta elérni a célját, a 
néptribunnak született Orbán viszont a sokkal kevésbé reálisat is majdnem 
győzelemre vitte, és hatalmon tartotta. 


Orbán, aki Tisza István korában, illetve a két háború között csak messziről 
nézhette volna a politikát, e két történelmi kor nemzetpusztító 
politikusainak csodálója lett. Tisza Istvánt, Teleki Pált, Bethlen Istvánt 
tekintette mintaképének, a két háború közötti jobboldali politikusokat 
legfeljebb csak Csurkán keresztül rehabilitálta. Ezt látva, gyakran feltettem 
a kérdést: Miért élte le egyetemi éveit Orbán Viktor a Bibó Kollégiumban? 
Nyomát sem láttam annak, hogy valaha megismerkedett volna Bibó 
véleményével arról a feudális úri világról, amelyet az első demokratikus 
választás után döntően még a dzsentrik és az arisztokraták maradéka 
képviselt. Mellékesen ezek legalább úriemberek voltak, nem úgy, mint 
Gömbös, Imrédy, Hómann és Bárdossy, akik erkölcsi tekintetben is negatív 
figurái voltak egy nemzetpusztító kornak. 


Ady forgott volna a sírjában, hogy egy, a szocialista egyetemi oktatás 
jóvoltából felkerült falusi gyerekből olyan  jurátus lesz, aki 
miniszterelnökként azokért lelkesedik, akiket ő a magyar nép kártékony 
vezetőinek tekintett. Legfeljebb keserűen kellett volna megállapítania, hogy 
a nép fia, ha az a szerencse érte, hogy felkerülhetett, jobban játszotta az 
urat, mint akinek már az ősei is azok voltak. 


Orbánt csak a kisebbségi kormányzás mentette volna meg a nagyképű 
fölényeskedéstől. Kénytelen lett volna keresni a kompromisszumokat. 


Orbán és a klérus 


Orbán politikai iránytűjét a körülmények mozgatták, amit én nem tekintek 
politikai hibának. Nem az a politikai vezető veszélyes, amelyik a 
széljárásnak megfelelően könnyen forgatja a köpönyegét, hanem az, 
amelyik görcsösen ragaszkodik a saját rögeszméihez. A kiegyezés és a 
második világháború között uralkodó politikai viszonyokból úgy tanult, 
mintha egyrészt ő is arisztokrata volna, másrészt mintha közben nem járt 


volna a történelem órája. Az a hatalom mindig a katolikus klérusra 
támaszkodott, belátta, hogy az idejétmúlt feudális viszonyokat csak a 
katolikus klérus segítségével lehet fenntartani. Nem is csoda, hogy annak a 
kornak minden haladó képviselője, értékes elméje klérusellenes volt. Ebben 
is Ady vitte el a pálmát. 


Akkor még a katolikus klérusnak óriási vagyona volt, az volt a legnagyobb 
földbirtok ura, a papság általában, a felsőpapság pedig az ország szellemi 
elitjét jelentette. Ráadásul a képzetlen nép vakon követte a papok politikai 
tanácsait. Ez már száz évvel ezelőtt is Ázsiát, de legalább is a mediterrán 
világot jelentette, hiszen Nyugaton rég megtörtént az egyház és az állam 
egyértelmű szétválasztása. Arról nem is beszélve, hogy azt is évszázadokkal 
megelőzte az egyházi vagyonok elkobzása, az oktatás államosítása, a felső 
klérus politikai hatalmának megtörése. Nálunk ehhez is szovjet segítségre 
volt szükség. 


Orbán Viktor azonban átaludta a megelőző százötven év egyházpolitikai 
történelmét, és úgy politizált, mintha a katolikus klérus hatalma semmit 
nem csökkent volna. Közben azonban: 


— Megtörtént az egyházak politikai szerepének leválasztása. A hercegprímás 
megszűnt első zászlósúr lenni. Ennek megfelelően a püspökök sem 
uralhatták a felsőházat. Ebben 1945-ben is már pár száz évet késtünk. 


- A magyarországi egyházak, természetesen elsősorban a katolikus, 
elvesztették a földbirtokukat, iskoláik nagy többségét. 


A bolsevik évtizedek során ebben még túlzás is történt. 


— A papok száma jóval kisebb lett, de még ennél is sokkal jobban csökkent 
a képességük. Ezer évig a nép legtehetségesebb fiai mentek el papnak, és 
szolgálták a klérus érdekeit. Mára kevesen, és azok sem a legjobbak, 
mennek papnak. 


-— A lakosság iskolázottsága, informáltsága sokszorosára emelkedett. A 
többség számára megszűnt az anyagi kiszolgáltatottság, nem lehet többé a 
népet az orránál fogva vezetni. 


A hite szerint kálvinista Orbán mégis a katolikus klérusban kereste politikai 
támaszát. Ez is csak a hiányos történelmi ismereteivel menthető. Aligha van 
fogalma arról, hogy a katolikus klérus soha nem állt a magyarság nemzeti 


érdekei oldalán. Ők tudták, hogy számukra, nem is a római pápa, hanem a 
Habsburg-uralkodó a szikla, amire építhetnek. 


A felső klérus nemcsak Kossuthtal állt szemben, de a szabadságharc 
minden résztvevőjét bűnösnek kezelte, a szabadságharcot leverő orosz 
hadsereget, ami ráadásul nem is katolikus, hanem pravoszláv hitű volt, 
lelkesen üdvözölte, az aradi tábornokok kivégzését örömmel nyugtázta. 


De nemcsak a történelmet nem ismerte Orbán, hanem például a jelenkori 
lengyel tapasztalatokat sem. A lengyel nép szinte egészében katolikus, a 
vallását komolyabban gyakorolja, a klérusa mindig a nép oldalán állt, mégis 
a rendszerváltás után, azaz a demokratikus választásokon egyre inkább 
visszacsúszott, végül megbukott minden olyan párt, amelyik a klérus 
támogatásával tört a hatalomra. 


Orbán olyan kálvinista volt, akit Kálvin megégetett volna. De a magyar nép 
sem becsüli a hitüket politikai okokból megtagadókat. Ezt neki, a kis 
faluban felnőtt gyereknek is tudnia kellett volna. 


A kálvinista egyház súlyos árat fog fizetni azért, hogy kiállt a faji alapon 
ítélkező MIÉP mellett. A katolikus klérusnak is súlyos tekintélyvesztést 
okoz az, hogy a kálvinista kedvence megbukott. Nekem ez is jó hír. 


Ma már a fejlett társadalmak mindegyikében nagy tiszteletnek örvend a 
vallási meggyőződés tisztelete, és a lakosság körében a vallásüldözés 
minden formája általános elutasításra kerül. A szocialista évtizedek során 
súlyosan vétettünk ezen elemi demokratikus elvárással szemben. De tegyük 
hozzá azt is, hogy, a katolikus főpapok, is mindent igyekeztek megtenni az 
alapvető demokratikus társadalmi reformok fékezése érdekében. Aztán 
pedig a főpapjaik többsége szinte szolgai módon együttműködött a 
szocialista hatalommal. Ez sem jelenti ugyan azt, hogy nem érte a jogos 
sérelmek, sőt a vallásüldözések sora nemcsak az egyházat, de súlyosan 
sértette a hívőket is. Remélhetőleg a rendszerváltással eltűnt a vallások 
üldözésének veszélye is. 


A fejlett világban azonban az állampolgárok politikai és vallási élete között 
megtartják az egyértelmű távolságot. De nemcsak a vallásosak hitét 
tisztelik, hanem a vallástalanokét is. Csak azt várják el mind a hívőktől, 
mind a hitetlenektől, hogy tartsák tiszteletben nemcsak a törvényeket, de a 
közerkölcsöt is. Szerencsére, mára nemcsak az alkotmányunk, de a magyar 
állampolgárok nagy többsége is eljutott idáig. Alig találkozom olyan 


jelenséggel, hogy a mindennapos társadalmi kapcsolatokban figyelemmel 
kísérnék a felekezeti hovatartozást. A hozzám hasonló öregek még jól 
emlékeznek arra az időre, amikor még a párválasztásnál is akadályokat 
gördítettek a felekezetek, mindenekelőtt a katolikus, a vegyes házasságok 
elé. Ez a klerikális törekvés olyan erős volt, hogy a társadalom többsége 
kénytelen volt figyelembe venni. 


Nálunk újabban mind a hivatalos, mind az egyházi körökben felerősödött az 
a felfogás, hogy a vallási életben aktívan részt vevők jobb, erkölcsösebb 
állampolgárok, mint a vallástalanok. Ez a felfogás az előző századok, sőt 
évezredek során nemcsak általánosan elfogadott, de igazságalapja is volt. 
Kezdettől, de főleg a polgári társadalmak kialakulásának elindulása óta, azt 
sem lehet kétségbe vonni, hogy éppen a  legképzettebbek és 
legtehetségesebbek körében számos ateista járt a társadalmi haladás élén, és 
a vallásosak többsége a fékezők oldalán állt. 


Ha, mint társadalomtudós ránézek a térképre, azt kell megállapítanom, hogy 
a nyugati kultúrkörön belül ott élnek inkább keresztényi módon az emberek, 
ahol a klérusokkal való kapcsolatuk lazább, ahol kevesebben járnak a 
templomokba, és ahol kisebb a klérus politikai befolyása. Ez nem jelenti 
azt, hogy ott erkölcsösebb a társadalom, ahol a politika eltiltja atemplomba 
járást, üldözi a klérust. Csak azt, hogy a fejlettebb társadalmakban, ahol 
magasabb a képzettség, jobban megvalósulnak a keresztényi erkölcsök, 
mint ott, ahol a képzetlen hívek politikai meggyőződését a klérus jelentősen 
befolyásolni tudja. Elég arra gondolni, hogy Brazíliában, ahol általános a 
rendszeres templomba járás, ahol a klérus politikai befolyása erős, sokkal 
szélesebb körben van jelen a bűnözés, mint Svédországban, ahol nem 
jellemző a templomok rendszeres látogatása, ahol a klérusnak nincsen 
politikai befolyása. 


De ez nemcsak a vallások klérusaira, hanem az ideológiák politikai 
szerepére is jellemző. Évtizedeken keresztül azzal érveltem bolsevik 
barátaimmal szemben, hogy Marx, ha feltámadna, akkor Svédországban 
vélhetné tanai megvalósulását, és a szovjetrendszert fasizmusnak tekintené. 
Azt mondaná, hogy ahol a tanait államvallásként kezelik, annak tisztaságára 
a párt klérusa felügyel, ott az általa felszámolandónak ítélt múlt erői 
uralkodnak. Most azt mondhatom, hogy ha Krisztus újra élne, azt kellene 
tapasztalnia, hogy tanítása ott vált jobban a mindennapi élet gyakorlatává, 
ahol a tanaira hivatkozó klérus hatalma és befolyása kisebb. 


Magamat is azok közé sorolom, akik igyekeznek az emberek életét minél 
nagyobb keresztényi, azaz szociális tartalommal megtölteni, de ehhez csak 
kivételes esetekben igénylem valamelyik klérus hivatalos közreműködését. 
A pompás szertartásokat, a kegytárgyak babonás tiszteletét, a szentek pénz 
ellenében való közbenjárását bálványimádásnak tartom. Mint történész 
tudom, hogy a látványos szertartásoknak, a kegytárgyak babonás 
tiszteletének, a szentek sokaságának a múltban fontos társadalmi szerepe 
volt, de szégyellem, hogy a mai világban még olyan politikai pártok is 
akadnak, amelyek élnek ezzel az idejétmúlt eszközzel. 


Az elmúlt négy év során elkeseredve tapasztaltam, hogy a kormányhatalom 
a klérusokkal köt politikai szövetséget. Ebben pedig két tényt illett volna 
figyelembe venni: 


- Nincs olyan nyugati állam, amelyikben a politika klérusokkal 
szövetkezne. Ezt ott a közvélemény sem tűrné el. Ilyen kísérlet legfeljebb 
Spanyolországban kaphatna némi esélyt, hiszen ott a klérus politikai 
hatalma az elmúlt ötszáz év során kivételesen nagy volt. De mi ne 
Spanyolországgal, de még ne is a csak nyugati konzervatív politikai 
mozgalmakkal kössünk szövetséget, hanem az egész Nyugat-Európához 
akarjunk csatlakozni. 


A magyarországi keresztény klérusok ugyan dicsekedhetnek azzal, hogy a 
rendszerváltás óta mennyi templom, felekezeti iskola épült, mennyit 
szerepelnek a közszolgálati médiában, de arról mélyen hallgatnak, hogy 
egyre több a lopás, a betörés, a rablás, a házasságon kívül született, illetve a 
szüleitől elhagyott gyermek, ráadásul egyre kevesebb tehetséges fiatal megy 
papnak. Erről hallgatnak, de hangosan politizálnak. Nem egyikük a gyűlölet 
szellemében. 


Arról kellene elmélkedniük, hogy mi a vallás feladata a modern 
társadalomban, és hogyan tudja vagyonától, busás  jövedelmeitől 
megfosztva, és a nép tehetséges fiainak a klérusba való áramlása nélkül 
ellátni azt. Sem a vagyonra, sem a sok tehetséges papra ugyan nem 
számíthatnak. Ezért érthető, hogy lelkesen kapaszkodnak azokba a politikai 
erők-be, amelyektől jövedelmet remélhetnek. Ezt ismerte fel Orbán Viktor 
politikai ösztöne is. Ezért lett kálvinistából hitbuzgó katolikus, ezért keresi 
a püspökök kegyét. A püspökök pedig kapnak az alkalmon. Elfelejtik, hogy 
a kereszténység és a klérus tekintélye a hatalom támogatására nem, hanem 
csak a szerénységre és a politikától való távolmaradásra épülhet. De ez sem 


újdonság. Aki ismeri a kereszténység történetét, az tudja, hogy a 
legnagyobbjai nem politikai babérokra, nem is egyre nagyobb jövedelemre 
törekedtek, hanem az evangéliumi célok megvalósítására. Ők tudták jól, 
hogy az Isten nem politizál, és főleg nem a magyar főpapoktól kér tanácsot 
abban, hogy milyen politikai erők győzzenek. Ebben az ügyben az 
imádkozás is hiába való. 


A Fidesznek is voltak érdemei 


Orbán Viktor első politikai hibáját akkor követte el, amikor a választások 
első fordulója után nem a közép, hanem a tőle is jobbra lévő politikai erők 
lenyelését választotta. Annyira váratlanul érte a számára a vártnál is 
kedvezőbb választási eredmény, ha nem is a Fidesz, de a jobboldali pártok 
többsége, hogy elkábult a hirtelen lehetőségtől, nem számolt, gondolkodott, 
hanem megragadta a hatalmat. Ennek érdekében pár nap alatt a liberális 
Fideszből konzervatív, középjobb párt lett, és 2002-re már a jobboldalnak is 
a jobb oldalán állt, nacionalista és klerikális lett. Ebből azonban 
szükségszerűen fakadt a mostani veresége. Ez az irányvonal ugyanis 
legfeljebb a választók negyven százalékát állíthatja maga mögé. 


Kossuth virágzása idejében a magyar nép szinte egészét könnyű volt 
mozgósítani a nacionalista célok érdekében. A nacionalizmus a kiegyezés 
után a politikai berendezkedésünk alapja lett. Tisza Istvánnak még nem volt 
nehéz a határon túli frontokra vinni a daloló és kokárdás katonákat. A 
Horthy-rendszerben már a frontra vittek körében sokkal kisebb volt a 
lelkesedés. Orbán Viktor és Csurka István a hadra foghatók tizedét is csak 
erőszakkal tudná mozgósítani a nacionalista célok szolgálatára. Még a 
határokon túlra szakított, többségében magyarok által lakott területekért 
való harcra sem volna nagy a lelkesedés. Szerencsére, nem csak a magyar 
nép nacionalista buzgalma apadt kicsire, hanem a világpolitika is sokkal 
kevésbé enged meg ilyen kalandokat. 


Orbán túlzott jobbra tolódása csak arra jó, hogy ne legyen a szélsőjobb a 
Parlamentben, és győzzön a baloldal, a Fidesz pedig az erős ellenzék 
rangját őrizhesse. 


A magyar választásra jogosultak jó negyven százaléka a bal- és a jobboldal 
között áll, vagy el sem megy választani, vagy esetről esetre e két oldal 


között választ. 1998-ban a Horn-kormány a kommunikációban és a 
gazdaságpolitikában túlságosan sokat átvett a túlzott liberális elvárásokból, 
és túlságosan sokat megőrzött párton és kormányon belüli politikai 
módszereiben a bolsevik múltjából ahhoz, hogy a közép számára 
elfogadható maradjon. A választók különösen a gazdaságpolitikában és a 
kultúrában alkalmazott túlzott liberalizmust utasították el. Máig nem vált 
nyilvánvalóvá a tény, hogy 1998-ban nem az MSZP, hanem az SZDSZ 
vesztett annyi szavazatot, ami lehetővé tette a jobboldal parlamenti 
többségét. 


Orbánnak, és még inkább a Fidesznek az lett volna az érdeke, hogy még 
inkább középre orientálódjon. Ott állt ugyanis tanácstalanul az a széles 
réteg, melyik eddig is, és még sokáig el fogja dönteni a választások 
végeredményét. A szocialistákból és a szabaddemokratákból kiábrándult 
réteg sokszorta nagyobb mennyiségi és minőségi forrást jelentett volna a 
kormányra került Fidesznek, mint a kisgazdák és a szélsőjobb lenyelése. 
Még mindig hiszem, és remélem, hogy Orbán szemléletének is jobban 
megfelelt volna, mint a jobboldali, túlzottan nemzeti, konzervatív és 
klerikális jobboldal. Kétségem csak azért van, mert amit négy év alatt 
művelt, és amekkora hatalomvágy munkálkodik benne, nehezen 
egyeztethető össze a karakterével. Szerencsére a hatalomra és a karrierre 
túlságosan éheseket a türelmetlenségük szigorúan selejtezi. 


Amennyire végzetes hibájának tartottam és tartom ma is, hogy Torgyánnal 
paktumot kötött, annyira a magyar politikai élet hasznára vált azzal, hogy 
megszabadította ettől a szégyenfoltjától. Magának és a Fidesznek azzal 
okozott tartós kárt, hogy a politikai szövetségesei többé nem fognak hinni a 
szavának. 


Ha nem is a legnagyobb, de a legfrissebb érdeme, hogy kiénekelte a MIÉP- 
et a magyar Parlamentből. Igaz, ezért nagy árat fizetett, elvesztette a 
hatalmát. Az sem nagyon csökkenti ezt a történelmi érdemét, hogy nem ez 
volt a szándéka, hanem abból fakadt, hogy rosszul mérte fel a magyar 
társadalom politikai térképét. 


Orbán azonban van olyan tehetséges politikus, aki képes a 
hatalomvesztéséből is tanulni. Őt ugyan előbb felfedezte a magyar politika, 
előbb adott hatalmat a kezébe, mint megérett volna, de ha megérik, még 
évtizedeken keresztül a magyar politikai élet egyik főszereplője lehet. 


A gazdaságpolitikáról 


A Fidesz az előző választást nem utolsósorban azzal nyerte meg, hogy az 
elődjéhez viszonyítva baloldali gazdaságpolitikát hirdetett meg és folytatott. 
A Fidesz hamar felismerte, hogy a magyar nép nem eszi meg a Bokros- 
csomagot, Bokros és Békesi betegesen kishitű gazdaságpolitikáját. Horn 
Gyula ugyan eljutott odáig, hogy e két politikusát leváltotta, de addig nem, 
hogy a választás előtt kiirtotta volna a csomag elfogadhatatlan elemeit. 
Ennek ékes példája volt az, amikor az 1998-as választási hadjárat során 
rendezett Horn-Orbán-vitában az egyetemi tandíjak indokoltságát védte. 


Aki ismeri a magyar nép karakterét, annak tudnia kell, hogy szereti a 
realitásnál is nagyobb feladatokat, és ezek érdekében a vártnál nagyobb 
teljesítményre képes. Jellemző példa volt a Matolcsy által kitalált 
hétszázalékos növekedés irrealitásának beteges vitatása. A hétszázalékos 
növekedés ugyan valóban irreális volt, de inkább lendítette, mint fékezte a 
ténylegesen elért eredményt. 


Ezen a könyvecskén szinte végigvonul az irreális politikai ambíciókból 
fakadó veszélyek hangsúlyozása. Ennek ellenére a gazdasági életben a 
reálisnál valamivel nagyobb feladatok kitűzését előnyösnek tartom. 
Példaként azt szoktam felhozni, hogy az utolsó szocialista húsz évben közel 
hatszázezer családi ház épült saját kivitelezésben. Ezek között nem találtam 
olyan konkrét esetet, amikor csak akkora és olyan ház építésébe fogtak, 
aminek előzetesen reálisan látták volna a pénzügyi és technikai feltételeit. 
Mindig a realitásnál nagyobbat, szebbet, jobbat akartak és fel is építették. 
Ma a vidéki, városkörnyéki családi házak azért szépek, korszerűek, mert az 
építők túlléptek a realitás kocsmáin. 


Amennyire szereti a magyar nép a reálisnál nagyobb feladatokat, annyira a 
kishitűség volt a jellemző az MSZP, és különösen az SZDSZ 
gazdaságpolitikájára. Most is attól félek, hogy sokan a hangadók közül a 
Bokros-csomag, szellemét akarják majd kiszabadítani. Lássuk be, hogy a 
Fidesz 1998-ban a gazdaságpolitikában az MSZP-SZDSZ kormányától 
lényegesen inkább balra állt, és ez jellemezte a gazdaságpolitikájuk 
lényegét is. Ha a Széchenyi-tervet a Bokros-csomaggal állítjuk szembe, 
szégyellhetjük magunkat. Az előbbit a bátorság, a utóbbit a beteges 
pesszimizmus jellemezte. Más kérdés, hogy a Széchenyi-terv jó 
gazdaságpolitikai irányvonala a módszerek tekintetében túlpolitizáltan 


működött, pályázati rendszere elsősorban a kormány belpolitikai érdekei 
alapján szelektált. Amit a ciklus első három évében Torgyán 
vidékfejlesztése e tekintetben elkövetett, azt később a Széchenyi-terv 
keretei között folytatta Matolcsy. Ez a terv tipikus példája volt annak, 
amikor a jó célokat napi politikai célra is felhasználták. Ennek ellenére 
százszor inkább támogatom a Széchenyi-tervet, mint a Bokros-csomagot, 
holott azzal szemben erkölcsi, jogi kifogások nem merülhettek fel. Inkább 
csináljuk a jót rosszul, mint a rosszat jól. 


Ez az állításom bizonyításra szorul, mert a győztes, új kormányban sokan 
minden bizonnyal nem lesznek hajlandók belátni ezt. 


A Fidesz családpolitikájával is egyetértek. A családtámogatásnak nemcsak 
a gyermekek számát kell gyarapítania, hanem azon is óvatosan módosítania 
kell, hogy ne csak ott szülessen sok gyerek, ahol azok értékes 
állampolgárokká való felnevelése a legkevésbé biztosított. Ezért társadalmi 
érdeknek tartom, hogy a családtámogatás ne csak családi pótlék, hanem 
adókedvezmény formájában is történjen. Ezt leginkább a mindent 
piacosítani akaró SZDSZ-nek kellett volna felismernie. 


A Fidesz ilyen viszonyok között könnyen lehetett a korábbinál kevésbé 
liberális, a nemzeti érdekeket jobban tekintetbe vevő gazdaságpolitika 
meghirdetője. Támogatta a minél gyorsabb gazdasági növekedést, állami 
kezelésbe vette az autópályákat, emelte a családtámogatást, fellendítette a 
lakásépítést, megfékezte a nyugdíjalapok felelőtlen magánosításának állami 
támogatását. 


Más kérdés az, hogy a Fidesz gazdaságpolitikája ugyan jó irányú volt, de a 
pályázatnak nevezett osztogatás módszerei annyira át lettek politizálva, 
hogy joggal sértette a lakosság igazságérzetét. Nem azt bírálom, amit tettek, 
hanem azt, ahogyan. 


A pályázati rendszert eleve a korrupció, a politikai protekcionizmus 
leplezett formájának tartom, amiben a leplezéssel már nem is nagyon 
törődtek. 


1998-ig a rendszerváltást követő minden kormány, ideológiájától 
függetlenül, túlzottan liberális gazdaságpolitikát folytatott. 


Már a Németh-kormány túllihegte a piacgazdaságra való áttérést. Nem 
számolt kellően a gyors liberalizációval járó társadalmi és gazdasági 
nehézségekkel. Könnyű szívvel kezelte a munkanélküliség várható, 


nagyarányú növekedését. Elindította a veszteséges vállalatok tömegének a 
csődbe kergetését. Leállította a keleti kereskedelmet anélkül, hogy az abban 
rejlő lehetőségeket igyekezett volna megmenteni. Ezt nem most mondom, 
hanem annak idején megírtam a Gazdaságpolitikai úttévesztés című 
könyvemben és számos újságcikkben. 


Antall Józsefet mentalitásában és az általa képviselt politikájában 
konzervatív jobbközépnek kell tekinteni. A gazdaságpolitikához nem értve, 
de azt még annál is inkább lenézve, kormánya a piacosítást és a 
privatizációt úgy folytatta, ahogyan az SZDSZ-nek is tetszett. 


Horn Gyula ugyancsak, jó bolsevikként, a gazdaságot másodrangúnak 
tekintve, odaadta a liberálisoknak. Az MSZP szégyellheti, hogy 
kormányzása mit művelt a gazdaságban. Csak néhány elrettentő példát 
idézve: 

— Mindent elsietve és alacsony áron privatizált. 


— Mind a magánerős, mind az állami lakásépítést megtorpedózta, azt a 
rendszerváltás előtti negyedére zsugorította. 


— Az autópályák működtetését tőkés vállalkozási alapra helyezte. 


— A nyugdíjpénztárakat irreális reményekkel, és állami támogatásokkal ránk 
szabadította. 


— Bevezette a felsőoktatásban a tandíjat. 


Mindennek — klasszikus keretet . adott  — Bokros és Békesi 
pénzügyminisztersége, akik beteges óvatoskodását az MSZP ma is 
érdemként állítja be. Minderre Suchman Tamás privatizációs buzgalma tette 
rá a koronát. 


Az előző választáson az ellenzéki többséget hozó megyéket, városokat, 
mindenekelőtt a fővárost, példásan büntették. 


Az elkövetett hibák a négy év alatt nem csökkentek, hanem egyre 
nagyobbak lettek. Az igazság győzelmének tartom, hogy a Fidesz által 
megbüntetettek bosszút álltak, mindenütt a baloldal győzelmére szavaztak. 
Csak szomorkodni lehet az olyan politikuson, aki első alkalommal, ha 
hatalomra kerül, bosszút akar állni minden olyan önkormányzaton, amelyik 
nem őt támogatta. Végül aztán a mellőzöttek váltották le őket a hatalomról. 


A szocialisták 


Elsősorban azt kell az MSZP-nek szem előtt tartana, hogy nem ők győzték 
le Orbán Viktort, hanem ő verte meg saját magát. Ennek ellenére ez a párt 
változott leginkább a jó irányba. 


Az MSZP, ha nem marad bolsevik párt abban az értelemben, hogy elkezdte 
a saját tagságán belüli közvéleménynél az országét fontosabbnak tartani, 
azaz lassan megszabadul Horn Gyula és társai szellemétől. A pártnak 
azokra kell támaszkodnia, akik az ország előtt népszerűek, akiket nem 
tekintenek hatalmuk megtartása érdekében bolsevikból szocialistává 
átvetkőzöttnek. E tekintetben a nők további előtérbe kerülése lesz fontos. 


Érvelésem bizonyításra szorul. Arról már szóltam, hogy az MSZP annak 
köszönheti hatalmi súlyát, hogy a szociáldemokraták képteleneknek 
bizonyultak arra, hogy a baloldal nagy pártja legyenek. A magyar 
társadalom elitjének nagy többsége, és a választók jó fele a betegesen 
antikommunisták szerint kompromittálta magát. Ezért minden olyan párt, 
amelyik a szocialista évtizedekben pártagságot választottaktól, illetve 
vállaltaktól el akar határolódni, még a jobboldalon sem élhet meg, nemhogy 
a baloldalon. A Szociáldemokrata Párt azért bukott meg, mert betegesen 
ragaszkodott a múlttól való elhatárolódástól. 


Az utódpárt pedig két választáson azért bukott el, mert betegesen 
ragaszkodott ahhoz, hogy a vezetőségében csak a bolsevik örökséghez 
mereven ragaszkodók maradhassanak. Bizalmatlanul kezelte azokat, akik a 
tagságuknál gyorsabban akartak váltani, akiknek túlságosan bolsevik volt az 
MSZP vezetése. 


Vegyük csak sorba az ebből a szempontból elkövetett hibákat. 


1. Pozsgai Imre Orbánhoz hasonló, sőt bizonyos tekintetben jobb politikusi 
adottságokkal, nagyobb műveltséggel és több élettapasztalattal rendelkezett. 
Ő is, ha nem is annyira, mint Orbán Viktor, túlértékelte politikai súlyát. Azt 
hitte, ő állapíthatja meg a feltételeket, és ha nem fogadják el, új párt 
alapítására képes. Ezért aztán a végén már minden politikai áramlatnál 
próbálkozott, mindenütt sikertelenül. Pozsgai hibája azonban nem menti az 
MSZP hibáját. A pártnak sokkal jobban kellett volna bánni azokkal a 
vezetőségében lévő tagokkal, akik népszerűségére építhetett volna. Azzal, 
hogy Pozsgai viselkedése sértette a tagság többségének bizalmát, éltek 


azok, akik ugyan élvezik a bolsevik tagság bizalmát, de népszerűtlenek 
voltak a közvélemény előtt. Így állt aztán elő Horn Gyula vezetése alatt egy 
bukásra ítélt csapat. Horn Gyula miniszterei alig képviseltek jobb csapatot, 
mint Orbáné. Jellemző módon egyiküket sem lehetett területi listán 
képviselővé választatni. 


Itt jegyyem meg, hogy minden pártnak bizonyos mértékig le kellene 
értékelnie azokat, akik képtelenek egyéni körzetben nyerni, akiknek ehhez 
még az országos ismertségük sem elég. Ez az elvárás arra késztetné az 
érintetteket, hogy egy területtel konkrétan is foglalkozzanak, ne lehessen 
abból megélni, hogy a pártvezetésben jól taktikáznak. 


2. Németh Miklós esete nagyon hasonlított a Pozsgaiéra, de ő azért nem 
kompromittálta úgy magát, hogy ne lehetett volna az MSZP miniszterelnök- 
jelöltje. Ha vele indult volna a párt a mostani választáson, minden 
bizonnyal elsöprő fölénnyel nyer. Az ő népszerűsége, különösen vidéken, 
sokkal nagyobb ma is, mint Medgyessyé. Ő is hibázott, amikor előzetes 
követelményeket támasztott. De még inkább hibás volt a pártvezetés, hogy 
nem törekedett a megegyezésre. Ez is az a tipikusan bolsevik felfogás: a 
párt jelöltje csak az lehet, akit a tagság ideológiai szempontból jobbnak tart, 
és nem az, akitől a párt hatalomra kerülése érdekében jobb szereplés 
várható. Az MSZP vezetői közül többen kisebb bajnak tartották, ha a 
pártjuk nem nyeri meg a választást, mint azt, ha nem ők lesznek a párt 
hatalmasai. 


Pozsgai és Németh hibája annyiban közös, hogy mindkettő azt hitte, hogy ő 
erősebb, mint a tényleges, illetve az általa látott hibákkal terhelt pártja. 
Mindkettő előtt ugyan nyitva volt egy olyan politikai pálya, amire a 
történelem ritka évszázada kínált valaha is példát. Mégis mindketten 
elvesztették politikai bázisukat. Ebben a tekintetben is speciális magyar 
politikai örökséggel állunk szemben. 


A közerkölcs a politikusokat is annak alapján értékeli, milyen 
következetesen ragaszkodnak elveikhez. Ezért tiszteli például azokat is, 
akik politikai okokra hivatkozva hagyták el hazájukat. Ez is buta logika, a 
népnek a hazáért meg kell halni, a politikusnak azonban érdem, ha az előtte 
tornyosuló nehézségek elől külföldre menekül, illetve otthagyja a pártját. A 
politikusnak az a mestersége, hogy az ország érdekeit szolgálja. Ezt eleve 
nem lehet úgy végezni, hogy nem kell kompromisszumokat kötni. Nem ér 
tehát semmit az a politikus, aki csak addig politizál, amíg annak céljai és 


eszközei az egyéni ízlésével megegyeznek. Egy politikusnak csak akkor 
szabad elhagynia a pályáját, illetve az országát, ha már semmit nem tud a 
céljaiból megvalósítani. Ilyen helyzet azonban nincs, mert valamit mindig 
el lehet érni, a kevés is több, mint a semmi. Én a történelemben csak olyan 
politikusokat ismertem, akik az emigrációban súlytalanokká váltak, és 
olyanokat, akik opportunizmusuknak köszönhetően lettek hasznosak. 


3. Medgyessy Péter azért léphetett elő az MSZP miniszterelnök-jelöltjének, 
mert a pártvezetés számos tagja tőle fél a legkevésbé. Eleve nem voltak 
pártfunkciós ambíciói, az államapparátusban törekedett egyre feljebb. Még 
párttag sem volt. Egyénisége nem alkalmas a pártvezéri funkcióra. Nem jó 
agitátor, ellenben jó közhivatalnok, akire rá lehet bízni a kormány 
irányítását. Éppen ellentéte a másik tábor vezérének, Orbán Viktornak, aki 
jó népvezér, de rossz miniszterelnök. Medgyessy kétségkívül jobb 
miniszterelnöknek, mint akár Pozsgai Imre, akár Németh Miklós lett volna, 
ugyan mindkettő alkalmasabb volt arra, hogy a tömegek támogatását 
elnyerje. Márpedig az MSZP soha nem volt abban a helyzetben, hogy 
önerőből nyerjen, ehhez mindig a másik politikai tábor hibáira volt 
szüksége. Ezért olyan jelöltet kellett volna támogatnia, aki a legtöbb 
szavazatra számíthat. 


Medgyessy jelöltségét az ugyan igazolta, hogy nyert. De nem ő nyert, 
hanem Orbán vesztett. Bizonyítani ugyan nem lehet, de Németh Miklós 
jelölése mellett az MSZP lényegesen erősebb lett volna, különösen vidéken. 
Az MSZP jelölési hibája csak azért nem lett végzetes, mert így is nyertek. 
Ezzel valóban Medgyessy lett az ideális választás. Ő a rendszerváltás óta az 
első olyan miniszterelnök, aki alkalmasnak fog bizonyulni erre a posztra. 
Ettől a pozíciótól ugyanis nem azt kell várni, hogy pártpolitikus, hanem 
hogy az államapparátus jó vezetője legyen. Erre sem Antall, sem Boros, 
sem Horn, de a legkevésbé Orbán volt alkalmas. 


Az adott esetben abból sem származik nagy baj, hogy a miniszterelnök 
párton belüli súlya nem nagy, hiszen a kis többség meg fogja követelni a 
pártfegyelmet, a miniszterelnök parlamenti támogatását. 


Ennek a választásnak talán az lesz a legjelentősebb történelmi 
következménye, hogy nagyon kicsi lesz a kormánytöbbség. Márpedig a jó 
kormányzás első feltétele a kis többség, és a hatalmat mindig veszélyeztető 
ellenzék. Minden nemzetközi és magyar történelmi tapasztalat azt 
bizonyítja, hogy minden nagy kormánytöbbség, illetve az ellenzék 


gyengesége mellett a kormányfő elszemtelenedik. Minél kisebb a kormány 
parlamenti többsége, annál inkább rákényszerül a reálpolitikára. 


Öt kormány 


A Németh-kormány 


Már a rendszerváltást előkészítőnek tekintendő. Azóta négy választás volt. 
Mindegyiken leváltották a kormányt, amelyik ezt minden esetben 
megérdemelte. Egyiken sem szavaztam, de örömmel fogadtam el az 
eredményét. 


A Németh-kormány négy okból érdemelte meg a leváltását: 
— Megtagadta a saját múltját. 

— Nem hajtotta végre a megérett reformokat. 

— A miniszterelnöke otthagyta a saját pártját. 

— A hatalomváltásban ne érződjön a rendszerváltás. 


Mit értek az alatt, hogy a Németh-kormány megtagadta a saját múltját? Úgy 
viselkedett, mintha nem lett volna szocialista múltja. Amennyire hibás, sőt 
nevetséges volt a Grósz-kormány olyan viselkedése, mintha semmi sem 
változott volna, annyira hamis volt az is, hogy a Németh-kormány, 
amelyiknek mindegyik minisztere párttag volt, úgy tett, mintha semmi sem 
kötné a saját múltjukhoz. Velük indult el az a folyamat, hogy a volt 
szocialista párttagok úgy viselkedtek, akiknek a múltjukat minden 
tekintetben csak szégyellni kell. 


Ez a magatartás érthető volna, ha a közvélemény szemében a párttagság 
bűnnek számítana. Sokkal jellemzőbb az, hogy a közvélemény elítéli 
azokat, akik ugyan élvezői voltak a szocialista hatalomnak, de utólag 
megtagadják. A lakosság nagy többsége nem lát szégyellni valót abban, 
hogy valaki annak idején párttag volt. Inkább pozitíven fogadja azokat, akik 
igazolják azok múltját is, akik maguk is párttagok voltak. 


Miért szégyellik a politikusok azt, hogy párttagok voltak? Azért, mert a 
rendszerváltás küszöbén éppen a leginkább kompromittált tagokból lettek a 
legdühösebb antikommunisták. Ezek akarták kirekeszteni a politikából 


azokat, akik az ő múltjukat jól ismerték. Ez éppen az SZDSZ-ben volt a 
leginkább jellemző. 


A kormány részéről fel sem vetődött, hogy az előző rendszernek milyen 
érdemei voltak, amiket át kell menteni. 


Mit értek azon, hogy nem hajtották végre a szükséges reformokat? Nem 
dolgozták ki, és indították útjára a földreformot. A napnál világosabb volt, 
hogy a közvélemény többsége földreformot várt. A kormány azonban nem 
mert hozzányúlni. Ennek lett aztán a következménye az, hogy Torgyán 
demagógiája e mulasztásra épülhessen, és a kérdés máig nemcsak 
megoldatlan, de ma sokkal nehezebben oldható meg, mint tizenhárom évvel 
korábban lett volna. 


A kormány a gazdaságpolitika liberalizálásában olyan következetes volt, 
ami méltatlan volt szocialista múltjához. Elkezdte a keleti kereskedelem 
gyors leépítését, a vállalatok csődbe kergetését. Vagyis a Bokros-csomag 
már akkor útjára indult, és szocialista Horn Gyula öt évvel később meg is 
akarta ezt koronázni. 


Németh Miklós nemcsak magának, de a magyar baloldalnak is súlyos, máig 
maradandó kárt okozott azzal, hogy megtagadta a pártját, és pártonkívüli 
képviselőként indult. Sajnos, a rendszerváltás óta minden tehetséges 
politikusra jellemző hiba: nem akar a pártjához igazodva azon lassan 
változtatni, hanem, ha nem fogadják el a tanácsait, kilép, és új pártot akar 
alapítani. Nem ártana egy tablót készíteni a pártjukat otthagyó 
politikusokról, akiknek többsége mára politikai nullává zsugorodott. 


Az Antall-kormány 


Az első demokratikus választástól a többség azt várta, hogy ne maradjanak 
a szocialisták hatalmon. Annak ellenére, hogy én akkor is baloldali voltam, 
akkor is meg voltam győződve, hogy a magyar társadalomban a haladás 
feltételeit csak a baloldali kormányzás képes biztosítani, jónak tartottam, ha 
a szocialisták megtanulják az ellenzéki szerepet, mert ez arra készteti őket, 
hogy vezetőiket kicseréljék. Még inkább jogosnak tartottam azt, hogy a 
jobboldal is megmutatja, mire képes. Ha erre nem lett volna alkalma, a 
következő választást nem nyerte volna meg. 


Antall Józsefben azonban csalódni kellett. A nemesi Magyarországot akarta 
restaurálni. Neki igazán csak az imponált, aki vérségi alapon évszázadok 
óta szereplője lehetett a magyar politikai életnek. A magyar népet a 
szomszéd népeknél magasabb rendűnek tekintette, annyira szerette, hogy az 
életét is odaadta volna érte, de azért magával és osztályával egyenrangúnak 
nem tartotta. Nem tudta tudomásul venni, hogy a nemesi társadalom felett 
eljárt az idő, hogy a politikai szerepeket nem a származás, hanem a szerzett 
érdemek alapján kell kiosztani. Szerette a népét, de nem tudott vele 
kommunikálni. Erre éreztek rá a választók, amikor még halála után sem 
tudtak neki megbocsátani, és azt az MDF-et, amibe ő csak belecseppent, de 
lenézett, csúfosan megbuktatták. 


A Horn-kormány 


Az MDF bukását azzal az örömmel fogadtam, hogy vele megbukott a 
nemesi társadalom minden maradványa, Magyarország nem lesz többet a 
nemesek történelmi  romantikájának országa. Az MSZP abszolút 
többségétől azt vártam, hogy figyelembe fogja venni a magyar nép szociális 
érzékenységét, megtanulja, hogy már nem a párthoz kell igazítani a népet, 
hanem a néphez a pártot. 


Azonnal csalódnom kellett, amikor az MSZP az abszolút többsége ellenére 
koalíciót kötött az SZDSZ-szel. Horn Gyula az aránytalanul nagy 
parlamenti többség mellett megengedhetőnek tartotta, hogy csapatát 
megbízható ostobákból állítsa össze. Így kerültek szellemi fölénybe a 
kormány szabaddemokrata tagjai. Itt jegyzem meg, hogy mind Bokrost, 
mind Békesit kezdettől fogva szabaddemokratának tekintettem. Az idő 
igazolt. Nem jó magyar pénzügyminiszternek, aki, ha megbukik, a 
Világbank azonnal, és jobb fizetéssel alkalmazza. De az sem jó a pártja 
pénzügyminiszterének, aki, ha ellenzékbe kerül a pártja, a 
szabaddemokratáknak készíti a választási programját. Nem csoda tehát, ha a 
kormány gazdaságpolitikáját nem az MSZP, hanem az SZDSZ alakította. A 
bolsevik múltú Horn Gyula kormánya alatt úgy megnőttek a 
jövedelemarányok, ami a konzervatív jobboldali vezetésű, és nálunk sokkal 
gazdagabb polgári múltú, és még egyszer gazdagabb demokráciákban is sok 
lett volna. 


Magam is azok közé kerültem, akik a Horn-kormány megbukását várták, de 
nem bíztam, csak reménykedtem benne. A magyar nép azonban annyira 
átlátott a szitán, hogy a választás nem is annyira a szocialisták, mint a 
szabaddemokraták ellen irányult. Az utóbbiak elvesztették korábbi 
szavazataik nagyobbik felét, és velük szemben a választók által teljesen 
ismeretlen Fidesz ismeretlen, tapasztalatlan fiataljai kerülhettek a 
Parlamentbe. 


Az 1998-as választáson nem az MSZP bukott meg csúfosan, hanem az 
SZDSZ. Ha a választások előtt, a közhangulat ismeretében az MSZP 
felmondja a koalíciót a  szabaddemokratákkal, és egyedül akar 
kormányozni, továbbá Horn Gyula lemond a kormány éléről, az MSZP 
abszolút többséget szerez. A választók nem az MSZP-t, hanem az SZDSZ- 
et akarták megbuktatni. Ez a népharag juttatta a palamentbe a MIÉP-et. 
Ennek a koalíciónak lett aztán az eredménye, hogy a korábban liberális 
Fidesz egyre inkább jobbra tolódott. A liberális vonalon maradás értelmét 
az MSZP zárta be azzal, hogy az SZDSZ-szel kötött koalíciót. A határtalan 
politikai ambíciójú Orbán gyorsan felismerte a kényszer kínálta lehetőséget, 
és hozzá látott a jobboldal összefogásához. 


A szocialistákból azonban hiányzott a kellő önbizalom, és Hornban erősebb 
volt a hatalomvágy, mint a pártja érdeke. Ez a megzavarodás kínálta fel a 
Fidesznek, helyesebben Orbán Viktornak a Torgyánnal való szövetség árán 
megszerezhető azonnali többséget. 


Az Orbán-kormány 


Az is hordozott magában ígéreteket. Örültem a Horn-kormány bukásának, 
és még annak is, ha a Fidesz fiatalok beletanulnak a kormányzásba. Az én 
baloldaliságom ugyanis azt is társadalmi érdeknek tartja, hogy a jobboldal 
is megfelelő politikai garnitúrával rendelkezzen. Félek minden olyan 
baloldali hatalomtól, amelyiknek tapasztalatlan az ellenzéke. 


Az első megdöbbenésemet az okozta, hogy Orbán az azonnali parlamenti 
többség érdekében koalícióra lépett a szerintem nem beszámítható és 
demagóg Torgyánnal. Ez elég volt arra, hogy otthagyjam a Növekedési 
Kutatót, ne dolgozzak ennek a kormánynak. 


Máig nem talált elismerést az, hogy Orbánnak kisebbségi kormányt kellett 
volna alakítania. Ez a próbálkozás számos előnnyel járt volna. A kisebbségi 
kormányzás ugyanis Orbánt és általában a Fideszt arra kényszerítette volna, 
hogy mértéket tartson. Ebben mindig akadt volna elegendő parlamenti 
támogatása, illetve elegendő félelem a többi pártban attól, hogy magára 
vállalja a fiatalok próbálkozásának megtorpedózását. A kormány esetleges 
megbuktatásáért felelős párt súlyos vereséget szenvedett volna a 
megismételt választáson. Ezt a kockázatot a legkevésbé az FKGP és az 
SZDSZ merte volna felvállalni. Ez esetben eltűntek volna a politikai 
térképről. A szocialisták sem kockáztatták volna meg a kormány 
megbuktatását, mindaddig, amíg a közvélemény nem fordul a Fidesz ellen. 
Márpedig kisebbségi kormányzás esetén nem került volna arra sor, hiszen 
még a négyévi arrogancia, az egészpályás letámadás mellett is a szavazók 
fele a jobboldal mellett maradt, és ezek nagy többsége a Fidesz 
kormányzást támogatta. 


A 2002-es szavazási eredmény arra figyelmeztet, hogy a magyar 
közvéleményben még mindig nagyon erősek a múlt erői: az úri, azaz 
nemesi társadalom és annak történelmi romantikája, a papság befolyása, a 
liberalizmusellenesség. Ha Orbán Viktor ezekben nem lépi túl a nyugat- 
európai normákat, ha kevésbé megy el a szélsőjobb, a nemzeti romantika és 
a klerikalizmus irányába, jelentős fölénnyel megnyeri ezt a választást. Nem 
a baloldal, nem az MSZP győzött, nem az SZDSZ a mérleg nyelve, hanem 
a magyar társadalom józansága találta már kissé soknak a nacionalizmust, 
az úri konzervativizmust és a klérusok túlbuzgóságát. A hatalomtól 
megrészegült Fidesz, és Orbán Viktor lőttek túl a célon. 


A jobboldal másik hibája az volt, hogy hisztérikusan támadta azt a 
szocialista múltat, aminek aktív szereplője volt nemcsak a választók óriási 
többsége, de az ő soraikból is számosan. Bármennyire szomorú, ideje volna 
tudomásul venni, hogy a magyar társadalom még mindig elég konzervatív 
és nacionalista, ahhoz, hogy a jobboldal politikai többségét támogathassa. 
Ellene csak türelemmel és következetességgel lehet eredményt remélni. Az 
a politika, melyik ezt nem veszi tudomásul, bukásra van ítélve. Ezt 
mindennél jobban mutatja az SZDSZ egyenletesen csökkenő választási 
támogatottsága. Ahhoz, hogy politikai tekintetben is nyugat-európai legyen 
a magyar társadalom, a baloldalnak nagyon türelmesen kell kezelni a 
nemzeti érzelmeket. A liberálisoknak pedig még náluk is nagyobb 


türelemre lenne szükségük. A magyar társadalom tudati beállítottságának 
korszerűsítése csak hosszú és türelmes munka eredménye lehet, amire csak 
a politikai baloldal lehet képes. 


A Medgyessy-kormány 


Emögött kis parlamenti többség áll, és a vezetője a három elődjénél kevésbé 
politikai alkatú. De ebben rejlik az ereje. A magyar társadalom békét kíván, 
hagyják dolgozni, ne vonják bele a napi politikába. Ezt a békét két veszély 
fenyegeti. 


Az ellenzék, vagyis jobb oldaláról nézve. 


A nagyon erős ellenzék élén aligha várható, hogy a Fidesz, mindenekelőtt 
Orbán Viktor levonja a veresége tanulságait, és nem a baloldal 
megsemmisítésére, hanem a közép megnyerésére játszik. Felismeri, hogy a 
két politikai oldal közül mindig az győz, amelyik a középre játszik. Mégis 
bízom Orbán jó politikai ösztönében. De azt is látni kell, hogy nagyon erős 
kísértésnek lesz kitéve. A politikai csatát az utcán, az iskolákban és a 
templomokban akarja megnyerni. Pedig ez a végleges bukásához vezetne. 
Ha a belátható jövőben a jobboldal a közép felé orientálódik, csökkenti a 
nemzeti  romantikáját és  klerikalizmusát, a választási győzelme 
biztosítottnak tekinthető. Sajnos a magyar társadalom lényegesen 
konzervatívabb és nacionalistább, mint azt én a társadalom érdekének 
tartom. Azért a mérsékelt jobb erejére biztosan lehet építeni. De, 
szerencsére, nem annyira konzervatív, nacionalista, és főleg nem annyira 
klerikális, mint amennyire Orbán Viktor el akarta vinni. Ebből fakadóan a 
mérsékelt jobb csak elveszítheti a választásokat. Ha Orbán Viktor 
mérsékelni tudta volna a hatalmi ambícióját, ha a Fidesz nem ugrik át 
túlságosan a jobbra, néhány választási ciklusra bebetonozta volna magát. 
Az én baloldaliságomból kiindulva, tehát hálás lehetek Orbán Viktornak, 
mert csak így következhetett be a baloldal győzelme. 


A baloldalról nézve. Elsősorban az kell szem előtt tartani, hogy ezt a 
választást nem ők nyerték meg, hanem Orbán vesztette el. 


A rendszerváltás óta a baloldal gyengesége abból fakad, hogy nem tudja 
elképzelni az életét a liberálisok uralkodó befolyása nélkül. Ezzel szemben 
a magyar közvélemény óriási többsége torkig van a liberális módszerek 


erőltetésével. Az ugyan tény, hogy a magyar értelmiség, és a nyugati 
pénzügyi, sőt politikai erőnek támogatása az SZDSZ mögött sokszorta 
erősebb, mint a választók körében tapasztalt támogatása, de fel kellene 
végre ismerni, hogy a választásokat nem Nyugaton, de még nem is csak 
Budapest értelmiségi köreiben kell megnyerni, hanem az országban. 
Nagyon képletesen illusztrálva: a legutóbbi választás során az SZDSZ 
vidéken még a MIÉP-et sem közelítette meg, azaz parlamenti szerepről nem 
is álmodhatott. Budapest értelmiségi kerületeiben elérték a 15 százalékot. 
Nyugatról, főleg a világgazdaság erőitől pedig ők a legerősebben 
támogatottak. A baloldalnak ugyan örömmel kell fogadnia, hogy az SZDSZ 
parlamenti képviseletet nyert, a politikai befolyását, még inkább stílusát 
fékezni kell, ha nem akar megbukni a következő választáson. Sajnos ez 
eddig még soha nem sikerült, és az MSZP-ben is bővel lesznek olyanok, 
akik Medgyessyvel szemben inkább rájuk akarnak építeni. A liberális 
túlzásokkal szemben az új miniszterelnök már az első napokban sem 
annyira kemény, mint én szeretném, de talán keményebb lesz, mint Horn 
Gyula volt. Abban is lehet reménykedni, hogy a szabaddemokratákat a 
választásról választásra apadó eredményük, a szélsőjobbtól, a MIÉP-től 
való félelem csökkenése mértéktartásra készteti. Erre közöttük a leginkább 
alkalmas hivatalos első emberük, Kuncze Gábor. 


Itt újra hangsúlyozni kívánom, hogy magamat baloldali liberálisnak tartom. 
Liberális azért vagyok, mert erősnek érzem magam a versenyben, és a 
magyar társadalom hibái közé sorolom, hogy nagyon gyenge a liberális 
eszmékhez való affinitása. Baloldali azért vagyok, mert minden közép- 
európai nép csak a baloldalon haladva képes a társadalmi felzárkózásra. De 
mind a liberális eszmék megvalósulásának, mind a baloldaliságnak azzal 
ártanak a legtöbbet, hogy ebből többet akartak a magyar társadalom torkán 
lenyomni, mint amennyi megemésztésére képes. A magyar liberalizmus 
még a nyugati társadalmakén is túl akart tenni. Ezért ellenszenvet keltett 
maga iránt. A magyar baloldal pedig mindig kishitűségben szenvedett. 
Ezért volt egyszer túlzóan baloldali és diktatórikus, máskor pedig a 
liberálisoktól hagyta magát vezetni. 


Minden eddigi választáson megérdemelten megbukott a kormány, és új 
politikai erő csak a kormány hibáinak köszönhetően jutott hatalomra. 
Sajnos az új miniszterelnök soha nem az ország ügyeinek első tisztviselője, 
hanem történelmi faladatra hívatott személy akart lenni. Optimista vagyok. 


Reményem szerint Medgyessy lesz az első, aki megelégszik azzal, hogy 
négy éven keresztül ő az ország folyó ügyeinek első számú intézője. Ez az 
első felelős magyar kormány megalakulása, azaz százötven év óta új 
jelenség. Végre eljutottunk idáig. Ennek örülni kell, mert a magyar 
társadalmat nem a politikai vezérek, nem a pártok, hanem a mindennapi 
munka, az oktatás, az értéktermelő munka formálja nyugat-európaivá, 
szabadítja meg a fejlődését visszahúzó történelmi romantikától, a tényleges 
erejét meghaladó külpolitikai célok után futástól a rendszerváltás óta. 


